KES PUKUL DI SEKOLAH: 13 PELAJAR TINGKATAN EMPAT DITAHAN

ALOR SETAR: Polis menahan seramai 13 pelajar tingkatan empat sebuah Sekolah Menengah Kebangsaan (SMK) di Langkawi hari ini bagi membantu siasatan berhubung kes seorang pelajar lelaki dipukul beberapa pelajar lain yang tular menerusi satu rakaman video.

Ketua Polis Daerah Langkawi ACP Shariman Ashari berkata seramai 12 pelajar ditahan pada 12.30 tengah hari tadi manakala seorang lagi ditahan pukul 3 petang.

“Daripada jumlah kesemua pelajar yang ditahan, lima daripada mereka merupakan rakan sekelas kepada mangsa manakala baki yang lain dari kelas berasingan. Rakaman percakapan sedang diambil bagi membantu siasatan,” katanya dalam satu kenyataan hari ini.

Terdahulu, media melaporkan polis menerima satu laporan berkaitan kes seorang pelajar lelaki berumur 16 tahun yang dipukul beberapa pelajar lain dalam satu rakaman video berdurasi 25 saat.

Kejadian yang berlaku pada 9 pagi semalam itu dipercayai akibat perselisihan faham antara mangsa dengan pelajar lain yang mangsa kemudiannya membuat laporan polis berhubung kejadian itu pagi tadi.–AlHijrah Online


UMNO TETAP KOMITED SOKONG ANWAR SEBAGAI PM HINGGA AKHIR PENGGAL

BANGI: Setiausaha Agung UMNO Datuk Seri Ahmad Maslan berkata UMNO kekal komited dalam menyokong kepimpinan Datuk Seri Anwar Ibrahim sebagai Perdana Menteri hingga tamat penggal demi kestabilan politik negara.

Beliau berkata ia selaras dengan resolusi yang dicapai dalam Pehimpunan Agung UMNO bulan lepas.

“Jadi apabila kita sokong kerajaan ini maksudnya Anwar adalah Perdana Menteri yang kita ada (hingga akhir penggal)… supaya wujud kestabilan dalam negara kita,” katanya kepada pemberita selepas melancarkan Program Inkubator Sukan Dron di Universiti Kebangsaan Malaysia hari ini.

Ahmad, yang juga Timbalan Menteri Kewangan, berkata demikian ketika menjunjung kasih titah Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang menzahirkan hasrat untuk melihat Anwar kekal sebagai Perdana Menteri terakhir dilantik di bawah pemerintahan Seri Paduka semasa pembukaan Penggal Kedua Parlimen Ke-15 hari ini.

Beliau menyeru Ahli Parlimen lain untuk bukan sahaja menjunjung kasih titah Al-Sultan Abdullah tetapi juga memastikan kestabilan politik negara dicapai.

Ahli Parlimen Pontian itu berkata arena politik negara kini sudah stabil dengan wujudnya Kerajaan Perpaduan yang memperolehi sokongan 148 Ahli Dewan Rakyat iaitu lebih dua pertiga majoriti.

“Sejak Pilihan Raya Umum 2004, kali ini baru kita dapat majoriti sebanyak ini,” katanya.

Terdahulu, ketika bertitah di Parlimen hari ini, Al-Sultan Abdullah menyambut baik permuafakatan dicapai Kerajaan Perpaduan yang selari dengan hasrat baginda untuk membentuk sebuah kerajaan yang stabil dan utuh.

Seri Paduka turut menzahirkan ucapan tahniah kepada Anwar kerana dilantik sebagai Perdana Menteri ke-10 dan barisan Jemaah Menteri Kerajaan Perpaduan.

Baginda juga meminta semua pihak berlapang dada dan menerima serta menghormati keputusan Pilihan Raya Umum ke-15 dengan hati yang terbuka.–AlHijrah Online


MESYUARAT PERTAMA JAWATANKUASA HARMONI DIADAKAN BULAN DEPAN

PUTRAJAYA: Mesyuarat pertama Jawatankuasa Keharmornian Antara Penganut Agama (Harmoni) yang diaktifkan semula akan diadakan bulan depan, kata Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Mohd Na’im berkata mesyuarat jawatankuasa itu, yang berperanan sebagai medium perbincangan antara pemimpin agama bagi menyelesaikan persoalan berkaitan agama serta kaum, akan dipengerusikan beliau bersama Menteri Perpaduan Negara Datuk Aaron Ago Dagang.

“Sebelum ini, saya sudah suarakan hasrat kepada Menteri Perpaduan Negara (Aaron) untuk aktifkan semula Jawatankuasa Harmoni kerana jawatankuasa ini memainkan peranan penting untuk anjur pelbagai program bagi tujuan kukuhkan perpaduan antara kaum.

“Menteri (Aaron) terima cadangan dengan baik. Ini adalah cerminan semangat kebersamaan antara kami,” katanya pada sidang media selepas menghadiri sambutan Maulidur Rasul Peringkat Kebangsaan 1445 Hijrah/2023 Masihi di Pusat Konvensyen Antarabangsa Putrajaya (PICC) di sini hari ini.

Majlis sambutan bertemakan “Perpaduan Teras Malaysia MADANI” itu turut diserikan dengan keberangkatan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah.

Turut hadir, Perdana Menteri Datuk Seri Anwar Ibrahim dan isteri Datin Seri Dr Wan Azizah Wan Ismail.

Mohd Na’im berkata pengaktifan semula jawatankuasa yang ditubuhkan pada 14 Ogos 2020 itu membolehkan pihaknya memperkasakan pendekatan Islam wasati (pertengahan) bagi menjelaskan kepada golongan bukan Islam bahawa agama Islam merupakan agama rahmah.

“Pendekatan wasati digunakan kerana ia tidak terlalu ekstrem, konservatif dan jumud, malah tidak terlampau longgar serta lari daripada disiplin ilmu Islam yang sahih,” katanya.

Dalam perkembangan lain, Mohd Na’im berkata beliau akan mengadakan pertemuan dengan Ahli Parlimen Ipoh Timur Howard Lee Chuan How dalam masa terdekat untuk menjelaskan kepada beliau tentang disiplin berkaitan tafsiran petikan ayat suci al-Quran.

“Ini pendekatan harmoni. Insya-Allah kalau ada libat urus seumpama ini dengan golongan bukan beragama Islam, mereka dapat terima Islam sebagai agama rahmah,” katanya.

Pada Selasa lepas, Lee memohon maaf secara terbuka atas tindakan beliau memetik ayat al-Quran dalam satu video menerusi laman media sosialnya baru-baru ini. –-AlHijrah Online


PENGARUH RAKAN SEBAYA, KERELAAN SENDIRI PENYEBAB INDIVIDU TERJEBAK REMPIT

JOHOR BAHRU:  Pengaruh rakan sebaya dan kerelaan diri sendiri merupakan penyebab utama seseorang individu itu terjebak dengan aktiviti mat rempit.

Timbalan Ketua Polis Daerah Seri Alam DSP Dr Mohd Roslan Mohd Tahir berkata ia merupakan hasil dapatan kajian yang dilakukan pihaknya selama tiga tahun bagi mengetahui faktor seseorang itu terbabit lumba haram.

Menurut beliau menerusi kajian itu seramai 300 mat rempit tegar berusia 16 hingga 27 tahun di lima kawasan sekitar bandar raya ini, Seri Alam, Kulai, Skudai dan Iskandar Puteri ditemu bual dan didekati.

“Selama ini masing-masing menunding jari, mencari kesalahan (punca masalah mat rempit) ada yang menyalahkan kerajaan, keluarga dan masyarakat.

“Hasil daripada kajian melibatkan koresponden mat rempit tegar yang ditemu bual secara peribadi, ia bukanlah salah kerajaan, penguatkuasa atau keluarga kerana (hasil kajian yang dilakukan) mendapati ia adalah salah diri sendiri dan paling penting penemuan saya ialah 90 peratus adalah pengaruh rakan sebaya,” katanya pada sidang media selepas Majlis Pelancaran Buku “Rempit Barah Dalam Masyarakat – Salah Siapa?” di sini hari ini.

Mohd Roslan berkata masalah mat rempit boleh ditangani sekiranya pihak kerajaan menerusi badan-badan tertentu berterusan mengadakan program seperti kempen kesedaran.

“Antara penyelesaian kita dapat buat mungkin pihak berkuasa boleh mengadakan program untuk pemuda melalui kempen kesedaran…ibu bapa juga perlu main peranan untuk memberi nasihat,” katanya.

Beliau yang menghasilkan buku “Rempit Barah Dalam Masyarakat – Salah Siapa?” yang dilancarkan hari ini berkata kajiannya mengenai mat rempit dibukukan menerusi penulisan pertamanya itu.

Mohd Roslan berkata buku berkenaan yang dijual RM30 senaskah menceritakan mengenai mat rempit secara keseluruhannya dan hasil-hasil kajian yang diperoleh.

“Mungkin buku ini tidak dibaca oleh mereka yang terjebak mat rempit, mungkin kawan-kawan mereka, jadi saya harap ia boleh memberi kesedaran dorongan sekali gus mereka dapat tahu apa impaknya kepada diri sendiri,” katanya. –AlHijrah Online


ANWAR IBRAHIM JALANI PEMERIKSAAN DI IJN

KUALA LUMPUR: Perdana Menteri Datuk Seri Anwar Ibrahim menjalani pemeriksaan di Institut Jantung Negara (IJN), pagi tadi.

Menerusi hantaran di Facebooknya, beliau berkata tahap kesihatannya berada dalam keadaan baik.

“Seusai pemeriksaan dan doktor mengesahkan kesihatan saya berada pada tahap yang baik, saya langsung menyambung tugasan bersama staf,” katanya hari ini.

Sebelum ini media melaporkan Anwar Ibrahim dilaporkan tidak sihat untuk menghadiri sambutan Thaipusam di Batu Caves, hari ini.

Menteri Sumber Manusia V. Sivakumar berkata, Anwar Ibrahim telah menghubunginya untuk meklumkan beliau tidak sihat dan terpaksa pergi ke hospital untuk mendapatkan rawatan.—AlHijrah Online


PKPB: 71 SURAU DI WILAYAH PERSEKUTUAN DIBENAR LAKSANA SOLAT JUMAAT, JAWI BENARKAN AKAD NIKAH BERMULA HARI INI

KUALA LUMPUR: Penduduk di Wilayah Persekutuan Kuala Lumpur, Putrajaya dan Labuan menerima khabar gembira hari ini apabila 71 buah surau kini dibenarkan untuk menganjurkan solat Jumaat secara sementara sepanjang tempoh Perintah Kawalan Pergerakan Bersyarat (PKPB).

Menurut Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri, kebenaran itu diberikan dengan bersyarat iaitu 50 orang jemaah maksimum dan bergantung dengan keluasan surau terbabit.

“Alhamdulillah, baru-baru ini sejumlah 71 buah surau telah diberi kebenaran menunaikan Solat Jumaat dalam tempoh PKPB atau PKP (Perintah Kawalan Pergerakan).

“Jumlah maksimum adalah 50 orang jemaah dengan penjarakan fizikal. Jumlah maksimum tersebut juga adalah bergantung mengikut keluasan surau.

“Jumlah surau ini akan ditambah dari semasa ke semasa, berdasarkan kelulusan Mesyuarat Perundingan Hukum Syarak Wilayah Persekutuan,” katanya dalam hantaran di Facebook hari ini.

Selain itu, Zulkifli hari ini turut mengumumkan kebenaran akad nikah ketika PKPB di Wilayah Persekutuan bermula 27 Oktober 2020.

“Akad kahwin dibenarkan di Wilayah Persekutuan Kuala Lumpur dan Putrajaya sahaja bertempat di pejabat JAWI dengan SOP PKPB bermula 27 Oktober 2020 (hari ini).

“Ianya melalui temujanji dan penggiliran serta jumlah kehadiran tidak melebihi 10 orang. Wilayah Persekutuan Labuan tidak dibenarkan buat masa ini kerana kebanyakan kawasan masih berada dalam Zon Merah,” katanya.

Jelas Zulkifli kerajaan melalui pihak berkuasa agama negeri sentiasa berusaha memenuhi hasrat umat Islam terutamanya berkaitan syiar agama seperti solat Jumaat serta akad nikah dengan syarat mematuhi SOP yang ditetapkan. — AlHijrah Online


KALIMAH ALLAH: AGONG ZAHIR KEGUSARAN, TITAH KERAJAAN HARMONIKAN KEADAAN

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan kegusaran berhubung isu penggunaan kalimah “Allah” yang dikhuatiri menjadi polemik berlarutan dan boleh menjejaskan perpaduan nasional dan kesejahteraan negara jika tidak diselesaikan segera.

Al-Sultan Abdullah bertitah ini memandangkan polemik penggunaan kalimah Allah, bukan merupakan perdebatan berhubung terminologi dan linguistik, sebaliknya berkait isu akidah umat Islam dengan sebarang kekeliruan akan hanya mengundang musibah.

“Kerajaan Beta hendaklah mengharmonikan situasi semasa dan pada masa yang sama meletakkan penggunaan kalimah Allah pada konteks yang betul dengan mengambil kira keselamatan negara kemaslahatan ummah dan kedudukan Beta serta Raja-Raja Melayu yang lain sebagai ketua agama Islam,” titah Seri Paduka.

Yang di-Pertuan Agong bertitah demikian pada Istiadat Menghadap dan Pengurniaan Darjah Kebesaran, Bintang dan Pingat Persekutuan 2023 di Istana Negara sempena Ulang Tahun Hari Keputeraan Rasmi Yang di-Pertuan Agong di Istana Negara hari ini.

Turut berangkat Raja Permaisuri Agong Tunku Azizah Aminah Maimunah Iskandariah.

LAGI MENYUSUL. — AlHijrah Online


PENGGALI KUBUR DIANUGERAH TOKOH FRONTLINER MA’AL HIJRAH

KUALA LUMPUR: Penggali kubur, Roslee Ali, 63, dinobatkan sebagai penerima Anugerah Tokoh Frontliner sempena Sambutan Ma’al Hijrah Peringkat Wilayah Persekutuan 1443H/2021M, hari ini.

Jabatan Agama Islam Wilayah Persekutuan (JAWI) memaklumkan Anugerah Tokoh Frontliner pertama kali diperkenalkan pada sambutan Ma’al Hijrah tahun ini.

Menurut JAWI, Roslee merupakan seorang penggali kubur yang berkhidmat di Tanah Perkuburan Islam Raudhatul Sakinah KL-Karak Taman Selaseh sejak tahun 2011 hingga kini.

“Roslee terlibat dalam urusan pengebumian jenazah COVID-19 semenjak pandemik itu mula melanda negara.

“Dia pernah menyediakan sekitar 40 liang lahad dalam sehari,” katanya.

Selain Roslee, Pengarah Jabatan Kesihatan WP Labuan, Dr. Ismuni Bohari juga dipilih sebagai Anugerah Tokoh Frontliner.

Pemilihan pemenang yang dibuat Jawatankuasa Panel Pemilihan Anugerah Tokoh Ma’al Hijrah Peringkat Wilayah Persekutuan 1443H selepas mengambil kira sumbangan individu dalam bidang masing-masing ke arah memperkukuhkan syiar dan syariat Islam khususnya di Wilayah Persekutuan.

Ia berdasarkan kriteria seperti daya kepimpinan dan teladan, sumbangan kepada masyarakat, sumbangan kepada organisasi serta sumbangan peringkat negeri.

Bagi Anugerah Tokoh Utama Ma’al Hijrah Peringkat Wilayah Persekutuan 1443H dianugerahkan kepada Mantan Ketua Pengarah Kor Agama Angkatan Tentera (KAGAT), Mejar Jeneral Datuk Kamarudin Mamat.

Sementara itu, JAWI turut mengumumkan bagi penerima Anugerah Tokoh Korporat diberikan kepada Pengarah Urusan Ramly Food Processing Sdn. Bhd, Datuk Ramly Mokni, manakala Anugerah Tokoh Pendakwah Kreatif diterima Pengacara dan Personaliti TV, Ahmad Fedtri Yahya.

Penerima Anugerah Tokoh Mualaf pula diberikan kepada Nur Maisarah Leong Yoke Keen yang merupakan Pembantu Mubaligh, Jabatan Kemajuan Islam Malaysia (JAKIM).

Pengumuman Anugerah Tokoh Ma’al Hijrah Peringkat Wilayah Persekutuan 1443H yang disiarkan secara langsung dalam rancangan Assalamualaikum di TV AlHijrah pagi tadi telah disempurnakan oleh Menteri di Jabatan Perdana Menteri (Hal Ehwal Agama) Senator Datuk Dr. Zulkifli Mohamad Al-Bakri. – AlHijrah Online


RIBUAN UMAT ISLAM DI SERBIA BERHIMPUN NYATAKAN SOLIDARITI BERSAMA PALESTIN

BELGRADE (Serbia):  Lebih 15,000 umat Islam berhimpun di bandar Novi Pazar, Serbia pada Khamis bagi menyatakan solidariti terhadap Palestin dan mengecam serangan Israel ke atas Gaza, lapor Agensi Anadolu.

Para peserta melaungkan slogan menegaskan sokongan mereka yang tidak berbelah bahagi kepada rakyat Palestin, termasuk “Kebebasan bagi Palestin (Freedom for Palestine),” ” Dari sungai ke laut (From the river to the sea), “Palestin akan bebas (Palestine will be free)” dan “Hentikan Genosid (Stop the genocide)“.

Salah seorang penganjur perhimpunan, Azra Semsovic berkata mereka enggan berdiam diri melihat apa yang berlaku di Gaza.

“Kami tidak sanggup duduk dan melihat sahaja pembunuhan beramai-ramai Israel terhadap orang awam. Jika kami mampu berbuat apa-apa, sekurang-kurangnya kami boleh turun ke jalan raya sambil berteriak bahawa kami menentang genosid,” kata Semsovic.

Bendera Palestin dan foto penderitaan rakyat di Gaza dipamerkan ketika tunjuk perasaan itu manakala risalah menyeru agar memboikot produk Israel turut diedar.

“Kami berada di sini untuk menyokong rakyat Palestin — Muslim dan Kristian — dan mengatakan bahawa kami tidak akan pernah melupakan kanak-kanak yang tidak bersalah di Gaza dan Palestin. Kami mengutuk sebarang keganasan terhadap orang awam yang tidak bersalah,” kata seorang lagi penganjur, Fejzo Radoncic.

Demonstrasi berakhir selepas solat hajat untuk rakyat Palestin.–AlHijrah Online


PRU-15: TEMPOH 14 HARI BERKEMPEN TAMAT PADA 11.59 MALAM INI

KUALA LUMPUR: Tempoh 14 hari berkempen Pilihan Raya Umum ke-15 (PRU15) yang bermula 5 Nov, akan tamat pada pukul 11.59 malam ini.

Ini bermakna selepas tempoh itu, segala aktiviti merayu undi tidak dibenarkan langsung terutamanya pada hari pengundian esok di 222 kerusi Parlimen, dan 59 kerusi Dewan Undangan Negeri (DUN) di Perak, Pahang (42) dan Perlis (15), serta DUN Bugaya, Sabah.

Bagaimanapun status kerusi Parlimen Padang Serai masih belum dapat diputuskan setakat ini sama ada pengundian akan dapat dijalankan berikutan kematian penyandangnya yang juga calon Pakatan Harapan (PH), M. Karupaiya, selain Suruhanjaya Pilihan Raya akan bermesyuarat hari ini bagi menentukan status kerusi berkenaan.

Karupaiya sepatutnya menghadapi saingan enam penjuru menentang lima lagi calon iaitu Hamzah Abd Rahman (Pejuang), Datuk C. Sivaraajh (Barisan Nasional), Mohd Bakhri Hashim (Warisan), Datuk Azman Nasrudin (Perikatan Nasional) dan calon Bebas Sreanandha Rao pada PRU15, Sabtu ini.

SPR dalam kenyataan sebelum ini memaklumkan agensi itu akan menguatkuasakan subseksyen 26 (1) Akta Kesalahan Pilihan Raya 1954 yang melarang diadakan, memanggil atau mengaturkan sebarang bentuk perjumpaan, perhimpunan, pertunjukan, hiburan atau memberi ucapan terbuka.

Akta itu juga melarang membekalkan apa-apa alat pembesar suara bagi maksud politik serta melarang membuka pejabat atau barung di dalam bahagian pilihan raya semasa hari pengundian.

PRU kali ini mencatat sejarah apabila seramai 945 calon disahkan layak bertanding untuk merebut 222 kerusi Parlimen di seluruh negara, yang teramai dalam rekod PRU negara.

Dalam pada itu, Perdana Menteri Datuk Seri Ismail Sabri Yaakob berharap keadaan harmoni serta lancar semasa berkempen tanpa sebarang isu besar melibatkan provokasi atau keganasan melampau ketika ini, berterusan sehingga hari mengundi pada Sabtu.

Sementara itu, setakat semalam (17 Nov), Polis Diraja Malaysia (PDRM) telah mengeluarkan sebanyak 2,148 permit bagi mengadakan ceramah sepanjang kempen PRU15.

Pengarah Operasi PRU15 PDRM Datuk Seri Hazani Ghazali berkata 326 permit dikeluarkan di Sabah, Pahang (300), Sarawak (293), Perak (221), Johor (208), Kedah (180), Kelantan (147), Selangor (112), Negeri Sembilan (103), Melaka (94), Terengganu (89), Pulau Pinang (40), Perlis (23) dan Kuala Lumpur (12).

Selain itu, polis turut membuka 20 kertas siasatan iaitu masing-masing empat di Selangor dan Kuala Lumpur, Sarawak (tiga), Sabah (dua) dan masing-masing satu di Kedah, Perak, Melaka, Pahang, Negeri Sembilan, Kelantan dan Terengganu antaranya melibatkan kesalahan menghasut, ugutan jenayah, merosakkan bendera dan papan tanda milik parti politik serta calon.

PRU kali ini menyaksikan jumlah pengundi semakin ramai iaitu seramai 21.1 juta pemilih berbanding 14.9 juta pengundi pada PRU14. —AlHijrah Online


CHENG HOE KETUA JURULATIH BAHARU SELANGOR FC

SHAH ALAM: Selangor FC mengumumkan pelantikan Tan Cheng Hoe sebagai Ketua Jurulatih baharu “The Red Giant” hari ini bagi memberikan ruang kepada beliau melakukan persiapan awal dan perancangan bagi menghadapi musim hadapan.

Berdasarkan pencapaian dan pengalaman beliau, Selangor FC percaya Cheng Hoe merupakan calon terbaik untuk membawa pasukan Gergasi Merah ke peringkat lebih tinggi pada musim hadapan, kata kelab itu dalam satu kenyataan hari ini.

“Di bawah bimbingannya, pasukan Malaysia telah berjaya menjadi Naib Juara Kejohanan Persekutuan Bolasepak ASEAN (AFF) 2018 di samping mempamerkan antara persembahan terbaik skuad negara dalam kempen pusingan kelayakan Piala Dunia 2022,” katanya.

Cheng Hoe, 54 merupakan pengendali Skuad Harimau Malaya dari 2018 hingga 2021.

Selain itu, Cheng Hoe pernah mengecapi beberapa kejayaan sepanjang karier kejurulatihan beliau seperti ketika bersama pasukan Kedah dengan menjuarai Piala Malaysia 2016 dan Piala Sumbangsih 2017 dan merupakan penerima Anugerah Jurulatih Terbaik Bolasepak Malaysia (FAM) 2016.

Cheng Hoe dalam kenyataan yang sama berkata  beliau berbesar hati untuk menabur bakti kepada pasukan itu yang berpotensi besar dengan adanya pihak pengurusan yang bagus serta pemain yang berkualiti.

“Dalam jangka masa yang terdekat ini, saya berharap pemain dapat faham dengan corak permainan yang akan saya terapkan selain saya juga perlu memahami setiap pemain dalam pasukan kerana setiap individu adalah berlainan, mereka mempunyai karakter dan cara bermain tersendiri,” katanya.

Selangor FC turut mengumumkan pelantikan penasihat teknikal pasukan utama yang bakal digalas oleh bekas pemain dan juga seorang legenda Gergasi Merah, K. Sanbagamaran dan akan membuat pengumuman berkenaan pelantikan pengarah sukan dan pengarah teknikal dalam masa terdekat.

“Selangor FC ingin mengucapkan terima kasih kepada Nidzam Jamil yang telah mengemudi pasukan sebagai Ketua Jurulatih Interim sepanjang tempoh kekosongan ini, dan beliau kini akan kembali memegang jawatan sebagai Penolong Jurulatih kepada Cheng Hoe,” kata kelab itu.–AlHijrah Online


EMPAT PENJENAYAH DITEMBAK MATI POLIS JOHOR

BATU PAHAT: Empat lelaki dipercayai warga asing mati ditembak dalam kejadian pergelutan dan berbalas tembakan dengan pihak polis.

Dalam kejadian di Jalan Pagoh-Parit Sulong, Batu Pahang pada jam 3.15 pagi tadi, seorang pegawai polis turut cedera di bahagian tangan akibat ditikam suspek menggunakan pisau kerambit.

Ketua Polis Johor, Datuk Ayob Khan Mydin Pitchay berkata sebelum kejadian pihak polis menahan dua buah kenderaan jenis Produa Myvi dan Toyota Avanza yang mencurigakan untuk membuat pemeriksaan.

“Apabila pihak polis cuba rapat untuk membuat pemeriksaan, tiba-tiba penumpang Toyota Alza bertindak agresif mengeluarkan sepucuk pistol dan melepaskan beberapa das tembakan ke arah polis,” katanya dalam sidang akhbar di IPD Batu Pahat di sini pada Jumaat.

Suspek katanya turut menikam seorang anggota polis ketika cuba melepaskan diri daripada ditahan.

Susulan situasi itu, polis telah membalas tembakan dan serangan suspek untuk mempertahankan diri sehingga tiada lagi ancaman.

Siasatan mendapati semua penjenayah tidak memiliki pengenalan diri dan pemeriksaan di tempat kejadian serta dalam bonet kereta menemukan sepucuk revolver hitam berisi enam kelongsong peluru; empat peluru jenis 38 SPL; dua bilang parang dan satu pisau kerambit.

Polis percaya kumpulan itu aktif melakukan samun dan pecah masuk premis pejabat dan kilang di sekitar Johor.

Menurut Ayob, bedah siasat suspek akan dilakukan di hospital Kluang dan kes disiasat di bawah Seksyen 307 dan Seksyen 186 Kanun Keseksaan kerana cubaan membunuh serta menghalang tugas penjawat awam. – AlHijrah Online


KABINET BINCANG PENUBUHAN RCI TABUNG HAJI DALAM MASA TERDEKAT- ZULKIFLI

KUALA LUMPUR: Kerajaan berpandangan dalam usaha untuk meneliti dan menilai segala transaksi yang dilakukan oleh Tabung Haji (TH), ia perlu dilakukan oleh suatu badan bebas dan berautoriti.

Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri berkata kerajaan akan mempertimbangkan dan memperhalusi cadangan penubuhan Suruhanjaya Siasatan Diraja (RCI).

“Mesyuarat jemaah menteri dalam masa terdekat akan membincangkan sedalam-dalamnya berkenaan isu Tabung Haji, termasuk cadangan serta kewajaran penubuhan RCI.

“Ingin saya tegaskan bahawa segala yang dilakukan oleh kerajaan adalah dengan niat suci, untuk mencari titik penyelesaian yang boleh diterima semua pihak, serta paling penting untuk memastikan segala urus tadbir TH menepati kepentingannya sebagai institusi milik umat Islam di negara ini,” katanya.

Tegas Zulkifli sebagai menteri yang dipertanggungjawabkan menjaga TH, beliau memaklumkan kerajaan akan meneliti dan menilai segala transaksi yang dibuat TH sebelum ini mahupun akan datang.

“Fokus kerajaan untuk memastikan segala operasi pelaburan TH dijalankan dengan penuh integriti selari matlamat dan hasrat ia ditubuhkan,” katanya.

Zulkifli berkata demikian ketika menggulung perbahasan usul titah diraja di Dewan Rakyat hari ini.

Ahli Parlimen Pontian, Port Dickson, Arau, Baling, Jerai serta Tanjung Karang antara yang menggesa penubuhan RCI TH. — AlHijrah Online / Zaim Zamani


JAKIM MENENTANG KERAS IKLAN JUDI RAYA

PUTRAJAYA: Jabatan Kemajuan Islam Malaysia (JAKIM) memandang serius serta menentang keras perbuatan yang menimbulkan kegusaran dan rasa tidak senang masyarakat beragama Islam di negara ini.

Ia susulan daripada sebuah video iklan judi yang dirakam berkonsepkan suasana Hari Raya Aidilfitri yang tular di media sosial sejak semalam.

“JAKIM memandang serius dan menentang keras perbuatan seumpama ini sekiranya benar ia berlaku lebih-lebih lagi ketika umat Islam di negara ini sedang menjalani ibadah puasa di bulan Ramadan yang mulia ini,” dalam kenyataan yang dikeluarkan JAKIM, hari ini.

Dalam hal ini, JAKIM menyokong usaha pihak yang berwajib untuk mengambil tindakan yang sewajarnya terhadap pihak yang bertanggunggjawab dalam perkara ini mengikut lunas undang-undang yang sedang berkuat kuasa.

JAKIM turut menyeru seluruh masyarakat khususnya umat Islam agar tidak menularkan video tersebut kerana ia boleh memberi kesan yang tidak baik.

“Umat Islam juga dinasihatkan agar tidak terlibat dalam apa jua aktiviti perjudian termasuklah membantu dalam mempromosikan perjudian yang jelas bertentangan dengan hukum syarak,” katanya.

Iklan yang mengajak umat Islam berjudi dalam bulan Ramadan bagi menyambut Hari Raya Aidilfitri yang akan datang dipercayai dimuatnaik di Youtube 8 April lalu.—AlHijrah Online


DARI ANGAN-ANGAN KEPADA PENERIMA ANUGERAH PENERBANGAN DI AMERIKA SYARIKAT

KUALA LUMPUR: “Sejak dari kecil, saya memang gemar ke lapangan terbang untuk melihat pesawat kapal terbang dan helikopter berlepas serta mendarat. Berangan-angan juga agar dapat menceburi bidang aeroangkasa,” kata anak muda Malaysia Raja Akif Raja Zahirudin yang merupakan penerima Anugerah Professor Barnes McCormick Vertical Flight Foundation Scholarship 2021.

Menurut Majlis Amanah Rakyat (MARA), anugerah itu diterima Raja Akif pada April 2021.

Beliau juga tahun ini tersenarai sebagai antara 27 orang pelajar kejuruteraan berbakat di dunia yang terlibat dalam bidang teknologi penerbangan vertikal.

Raja Akif yang merupakan pelajar Skim Pinjaman Pelajaran (SPIP) MARA telah melanjutkan pengajian di Pennsylvania State University, Pennsylvania, Amerika Syarikat dari tahun 2012 hingga 2016 dalam jurusan Kejuruteraan Aeroangkasa (Aerospace Engineering).

Beliau kemudian meneruskan pengajian di peringkat Masters di bawah tajaan Yayasan Daya Diri dan kini sedang menjalankan pengajian diperingkat Ijazah Doktor Falsafah (PhD) dalam bidang Kejuruteraan Aeroangkasa di Penn State di bawah tajaan pelajaran MARA.

“Minat saya yang mendalam dalam bidang Aeroangkasa ini mendorong diri saya untuk menimba ilmu dengan gigih dan memanfaatkan peluang kemudahan pelajaran yang diberikan oleh pihak MARA untuk merealisasikan impian saya menjadi salah seorang pakar dalam bidang ini.

“Kini, saya bertugas sebagai pembantu penyelidik siswazah di Penn State di mana saya berpeluang melibatkan diri dalam pelbagai kajian dan projek.

“Pengalaman berkolaborasi dengan beberapa pusat penyelidik Pentadbiran Aeronautik dan Angkasa Lepas Amerika Syarikat (NASA) merupakan antara pengalaman belajar yang paling berharga bagi saya,” kata Raja Akif.

Beliau juga kini sedang berkolaborasi dengan NASA Langley Research Center untuk mengkaji kelebihan dari sudut akustik dan prestasi penerbangan yang dihasilkan oleh konfigurasi ‘coaxial co-rotating’ pada kenderaan eVTOL (Electric Vertical Takeoff and Landing).

Katanya beliau mempunyai impian untuk mengambil sebanyak mungkin pengalaman dan kepakaran teknologi di Amerika Syarikat agar dapat memberi sumbangan kepakaran bidang baharu ini kepada negara Malaysia. – AlHijrah Online


KEBENARAN SOLAT RAPAT SAF DI P. PINANG BERMULA 1 APRIL

GEORGE TOWN: Pulau Pinang membenarkan pelaksanaan solat berjemaah secara merapatkan saf di surau dan masjid seluruh negeri itu bermula 1 April ini, kata Timbalan Ketua Menteri I Pulau Pinang Datuk Ahmad Zakiyuddin Abdul Rahman.

Beliau yang juga Yang Dipertua Majlis Agama Islam Negeri Pulau Pinang (MAINPP) berkata ketetapan mengguna pakai prosedur operasi standard (SOP) yang ditetapkan di peringkat Pusat berhubung solat berjemaah tanpa penjarakan fizikal itu, dibuat selepas pihaknya mengadakan perbincangan mengenainya hari ini.

“Selain kebenaran merapatkan saf, kami juga membuat ketetapan untuk membenarkan aktiviti tadarus al-Quran dan qiamullail di semua masjid serta surau sepanjang bulan Ramadan nanti dengan pemantauan pengurusan (masjid dan surau) dan jemaah perlu mematuhi SOP ditetapkan sebelum ini, termasuk membawa sejadah sendiri.

“Solat Tarawih pula dibenarkan sehingga 20 rakaat dan kami turut memberi kelonggaran untuk membenarkan kanak-kanak berusia 12 tahun dan ke bawah (untuk) turut menunaikan solat (Tarawih), manakala majlis berbuka puasa dan moreh pula dijalankan mengikuti kesesuaian SOP,” katanya kepada pemberita, di sini hari ini.

Beliau ditemui selepas merasmikan Multaqa Murabbi Ummah peringkat Pulau Pinang yang turut dihadiri Timbalan Ketua Pengarah (Operasi) Jabatan Kemajuan Islam Malaysia (Jakim) Datuk Dr Sirajuddin Suhaimee.

Katanya kapasiti anggota jemaah pula adalah berdasarkan keluasan dalam masjid atau surau masing-masing.

Pada 8 Mac lepas, Perdana Menteri Datuk Seri Ismail Sabri Yaakob mengumumkan bahawa aktiviti solat jemaah di masjid, surau atau upacara sembahyang di rumah ibadat selain Islam boleh dilaksanakan tanpa penjarakan fizikal bermula 1 April ini.

Keputusan itu dibuat susulan Malaysia akan memasuki Fasa Peralihan Ke Endemik bermula bulan hadapan.

Sementara itu, Sirajuddin berkata JAKIM sentiasa menghargai jasa dan memberi keutamaan kepada kebajikan para ‘murabbi ummah’ atau pendidik di semua negeri, yang sedikit sebanyak terkesan akibat pandemik COVID-19.

“Sebagaimana kita menghargai para doktor, jururawat dan sukarelawan, sebegitulah juga Jakim berterima kasih kepada para murabbi ummah semuanya,” katanya yang menyifatkan golongan itu sebagai kumpulan barisan hadapan dalam mendidik serta mentarbiah umat.

Beliau berkata pertambahan kuota guru takmir di seluruh negara seramai 1,000 orang, sekali gus menjadikan jumlah keseluruhan 5,000 orang pada tahun ini, melibatkan kenaikan peruntukan RM10.8 juta setahun dan menjadikan jumlah keseluruhan peruntukan sebanyak RM53 juta.—AlHijrah Online


JENAZAH SALAHUDDIN SELAMAT TIBA DI TANJUNG PIAI, AKAN DIKEBUMIKAN TENGAH HARI NANTI

JOHOR: Jenazah Menteri Perdagangan Dalam Negeri dan Kos Sara Hidup Allahyarham Datuk Seri Salahuddin Ayub tiba di kediaman ibunya pada 3.35 pagi (Isnin) di Kampung Serkat Tanjung Piai hari ini.

Menurut jadual perancangan dikongsikan Setiausaha Akhbar kepada Salahuddin iaitu Syakirin Husnal, ziarah jenazah di kediaman ibu Allahyarham ditetapkan pada 7 pagi di Kampung Serkat (Kopi Tenggek), Tanjung Piai.

Kemudian ziarah jenazah di kediaman Allahyarham pula ditetapkan pada 10 pagi di TL7, Jalan Adil, Serkat dan solat jenazah dijadual pada 11 pagi di Masjid Jamek Dato’ Hj Noh Gadot, Serkat.

Jenazah Allahyarham dijangka akan dikebumikan di Tanah Perkuburan Islam Jalan Sulong, Serkat di Pontian, Johor, pada 12 tengah hari nanti.

Terdahulu, Jenazah Allahyarham tiba di Terminal Kargo Lapangan Terbang Antarabangsa Senai dekat sini pada kira-kira 2.30 pagi.

Jenazah beliau diiringi isterinya Datin Seri Fatimah Taha serta Menteri Pertanian dan Keterjaminan Makanan Datuk Seri Mohamad Sabu.

Ketua Polis Johor Datuk Kamarul Zaman Mamat antara individu yang dilihat menyambut ketibaan jenazah Allahyarham.

Selepas itu, Allahyarham yang merupakan anak jati Tanjung Piai, akan dibawa ke kediaman beliau di Jalan Adil sebelum ke Masjid Jamek Dato’ Haji Noh Gadot di Serkat.

Suasana hiba dapat dirasai dengan kehadiran ahli keluarga dan sahabat handai yang mula berkumpul di rumah ibu Allahyarham sejak 12 tengah malam tadi.

Salahuddin, 61, meninggal dunia di Hospital Sultanah Bahiyah di Alor Setar, Kedah pada 9.23 malam tadi setelah ditidurkan selepas menjalani pembedahan akibat pendarahan otak.

Terdahulu, Jenazah Salahuddin Ayub selesai disolatkan di Masjid Al-Badar, Jalan Langgar, di Alor Setar, pada 12.22 tengah malam tadi.

Sebelum itu, van jenazah yang membawa Allahyarham Salahuddin dari Jabatan Forensik, Hospital Sultanah Bahiyah, Alor Setar tiba di pekarangan masjid pukul 12.15 tengah malam.

Solat jenazah diimamkan oleh imam masjid Abu Bakar Shaikh Abdullah dan disertai kira-kira 100 jemaah.

Selesai solat, van yang membawa jenazah Allahyarham seterusnya bergerak ke Lapangan Terbang Sultan Abdul Halim (LTSAH) dan jenazah akan diterbangkan ke Johor kira-kira pukul 1 pagi tadi. –AlHijrah Online


JURUJUAL LANGGAR 8 REMAJA BERBASIKAL LAJAK DIBEBASKAN

JOHOR BAHRU : Mahkamah Majistret di sini hari ini, melepas dan membebaskan seorang jurujual wanita daripada tuduhan memandu secara melulu sehingga menyebabkan kematian lapan remaja berbasikal dua tahun lalu.

Majistret Siti Hajar Ali, membebaskan Sam Ke Ting, 24, tanpa memanggilnya membela diri terhadap pertuduhan itu selepas pihak pendakwaan gagal membuktikan kes prima facie terhadap tertuduh di akhir kes pendakwaan.

Siti Hajar dalam penghakimannya berkata, mahkamah membuat keputusan berkenaan bersandarkan beberapa perkara termasuk situasi jalan berbukit yang gelap dan berselekoh menyebabkan pemandu tidak boleh menjangkakan terdapat kumpulan berbasikal yang ramai di jalan itu pada jam 3 pagi selain keadaan bahaya itu sendiri dicipta kumpulan basikal lajak tersebut.

“Berdasarkan keterangan pasukan penyiasat, terdapat pokok besar di laluan berkenaan dan pencahayaan malap walaupun terdapat lampu di tembok pembahagi jalan.

“Aktiviti itu (basikal lajak) sudah umum diketahui di situ (lokasi kejadian), terdapat aduan mengenai perlumbaan basikal lajak di situ. Adalah munasabah mereka yang lalu di situ akan menjangka situasi terjadi namun hanya terpakai kepada penduduk di situ dan mereka yang selalu menggunakan jalan itu. Ia tidak adil kepada pengguna yang jarang menggunakan jalan itu atau penduduk yang tidak tinggal di situ,” katanya.

Menurut Siti Hajar, siasatan turut mendapati tertuduh tidak berada di bawah pengaruh alkohol, tidak menggunakan telefon bimbit serta memakai tali pinggang keledar ketika memandu sekali gus membuktikan tertuduh memandu dalam keadaan bertanggungjawab dan berjaga-jaga.

“Maka bersandarkan kepada alasan-alasan yang saya nyatakan sebentar tadi, jika saya memutuskan tertuduh untuk membela diri, beliau memilih untuk berdiam diri bagi pertuduhan dikemukakan terhadap beliau.

“Persoalannya adakah saya akan mensabitkan beliau berdasarkan kepada keterangan dikemukakan pihak pendakwaan. Jawapan saya adalah tidak. Dengan itu, tertuduh mesti dilepas dan dibebaskan tanpa dipanggil membela diri,” kata Siti Hajar.

Beliau turut mengingatkan ibu bapa supaya menjaga anak-anak bagi mengelak kejadian itu berulang malah pihak polis diminta untuk bertindak tegas berhubung aktiviti berkenaan.

Mengikut pertuduhan, Ke Ting didakwa memandu kereta bernombor pendaftaran JQB 9984 di Jalan Lingkaran Dalam, di sini, secara melulu atau dengan berbahaya hingga menyebabkan kematian lapan penunggang basikal pada jam 3.20 pagi, 18 Februari 2017.

Dia didakwa menyebabkan kematian Mohamad Azrie Danish Zulkefli, 14; Muhamad Shahrul Izzwan Azzuraimie, 14; Muhammad Firdauz Danish Mohd Azhar, 16; Fauzan Halmijan, 13; Mohamad Azhar Amir, 16; Muhammad Harith Iskandar Abdullah, 14; Muhammad Shahrul Nizam Marudin, 14 dan Haizad Kasrin, 16.

Dia dituduh mengikut Seksyen 41(1) Akta Pengangkutan Jalan 1987 (Akta 333) yang memperuntukkan hukuman penjara sehingga 10 tahun dan denda sehingga RM20,000, jika sabit kesalahan.

Ke Ting terdahulu didakwa di mahkamah sama pada 28 Mac 2017 dan mengaku tidak bersalah atas pertuduhan tersebut.

Pendakwaan dikendalikan Timbalan Pendakwa Raya Muhammad Syafiq Mohd Ghazali manakala tertuduh diwakili peguam, Muhammad Faizal Mokhtar.

Seramai 46 saksi pendakwaan dikemukakan sepanjang perbicaraan yang bermula Ogos 2017 dengan 214 eksibit.

Mahkamah turut mengarahkan lesen memandu tertuduh dikembalikan serta merta dan wang jaminan RM10,000 dikembalikan kepada penjamin. — BERNAMA


IBU, BAYI ENAM BULAN MAUT DALAM NAHAS KENDERAAN

GUA MUSANG: Seorang wanita dan bayi lelakinya berusia enam bulan maut dalam kemalangan membabitkan dua kenderaan di Kilometer 35, Jalan Gua Musang-Kuala Krai di sini pada 12.40 tengah malam semalam.

Timbalan Ketua Polis Daerah Gua Musang Deputi Superintenden Azmi Mokhtar berkata Khoirul Bariyyah Mohamed Sokeri, 28, dan Muhammad Alfah Abdul Rahim disahkan meninggal dunia di tempat kejadian.

Beliau berkata siasatan awal mendapati kereta Perodua Axia yang dinaiki mangsa bersama dua anak dan dipandu oleh suaminya yang juga seorang anggota tentera berusia 28 tahun dalam perjalanan dari Subang, Selangor menuju ke Kota Bharu, Kelantan.

“Kenderaan tersebut dipercayai hilang kawalan dan masuk ke laluan bertentangan lalu bertembung kereta Naza Ria yang dipandu lelaki Melayu berusia 36 tahun,” menurutnya dalam kenyataan hari ini.

Azmi berkata akibat pelanggaran itu, Perodua Axia remuk dan pemandunya mengalami patah pada tangan kiri dan pinggang manakala anak lelakinya berusia lima tahun mengalami patah di kedua-dua kaki.

“Pemandu Naza Ria hanya mengalami cedera ringan dan kesemua mangsa dihantar ke Hospital Kuala Krai untuk proses selanjutnya manakala mangsa yang maut dibawa ke Hospital Gua Musang untuk bedah siasat.

“Kes disiasat mengikut Seksyen 41(1) Akta Pengangkutan Jalan Raya 1987,” katanya.–AlHijrah Online


EMPAT MAUT DALAM KEJADIAN TEMBAKAN DI UNIT TUDM KOTA SAMARAHAN

KUCHING: Empat anggota Tentera Udara Diraja Malaysia (TUDM) maut dalam kejadian tembakan di unit TUDM di Kota Samarahan, Kuching, Sarawak

Pesuruhjaya Polis Sarawak Datuk Aidi Ismail ketika dihubungi mengesahkan menerima laporan insiden berkenaan.

“Siasatan awal mendapati kejadian melibatkan empat anggota TUDM yang bertugas di Balai Pengawal.

“Tiga orang mangsa mati di tempat kejadian dan satu mangsa meninggal dunia ketika dirawat di Hospital Jantung Kota Samarahan,” katanya.

Susulan itu pihak Forensik  Ibu Pejabat Polis Kontinjen Sarawak  dan Forensik Hospital Umum Sarawak telah ke tempat kejadian dan siasatan masih dijalankan.

TUDM dalam kenyataan hari ini turut mengesahkan kejadian tersebut yang dilaporkan berlaku lebih kurang jam 7.15 pagi ketika waktu anggota bertugas.

Pihak TUDM menggesa semua pihak agar tidak menyebarkan sebarang spekulasi sehingga proses siasatan oleh pihak PDRM selesai. – AlHijrah Online


DATUK SAUDARA REDAH MASUK UNTUK SELAMATKAN DUA BERADIK NAMUN TERHALANG KEPULAN ASAP

JOHOR BAHRU: Datuk saudara dua beradik yang rentung dalam kebakaran di Jalan Bunga Raya Besar, Kampung Dato Sulaiman Menteri di sini tengah hari tadi cuba menyelamatkan kanak-kanak terbabit namun terhalang oleh kepulan asap tebal.

Ismail Saad, 55, yang merupakan saksi pertama insiden malang itu, berkata dia terhidu bau hangit sebelum melihat kepulan asap keluar dari rumah mangsa yang hanya terletak bersebelahan dengan rumahnya.

Katanya dia menyewa di situ sejak dua tahun lalu manakala keluarga mangsa kira-kira empat bulan lepas.

“Kelam-kabut semua ketika itu (termasuk ibu mangsa) bila nampak kepulan asap… saya redah masuk ke dalam rumah untuk selamatkan (kedua-dua beradik) hingga kaki terkena api sedikit tetapi asap tebal dan (keadaan di dalam rumah) gelap.

“Jadi saya keluar balik, tarik paip dan pecahkan cermin tingkap untuk pancut air dari luar kerana api marak sebab ada tilam dan cadar,” katanya kepada pemberita di lokasi kejadian.

Ismail berkata ketika kejadian, ibu mangsa yang dikenali sebagai Nurul Ain Najihah, 20-an, berada di rumahnya manakala bapa mereka, Muhammad Fikri, 20-an, bekerja.

Katanya kali terakhir dia berjumpa dua beradik itu ialah pagi tadi dan mereka kelihatan ceria seperti biasa.

Difahamkan ibu mangsa turut mengalami kecederaan di bahagian kaki ketika cuba menyelamatkan anaknya.

Bagaimanapun, dia enggan ditemu bual ketika dipapah keluar oleh suaminya dari lokasi kejadian untuk ke klinik berdekatan bagi mendapatkan rawatan.

Muhammad Fikri pula berkata dia mengetahui kejadian itu selepas menerima panggilan telefon daripada isterinya.

Timbalan Ketua Polis Daerah Johor Bahru Selatan Superintenden Lim Jit Huey berkata ketika kejadian, kedua-dua mangsa bersendirian di rumah kerana ibu mereka berada di rumah Ismail manakala bapa pula bekerja.

“Rumah ini dihuni pasangan suami isteri itu dan dua anak mereka, malangnya dua kanak-kanak itu terkorban dalam kebakaran. –AlHijrah Online


WARGA EMAS DIDAKWA KELAR LEHER ISTERI HINGGA MATI

IPOH: Seorang warga emas didakwa atas pertuduhan membunuh isterinya dengan mengelar leher mangsa, dalam satu kejadian di Gopeng, minggu lalu.

Namun prosiding kes terpaksa dijalankan di Hospital Raja Permaisuri Bainun (HPRB) Ipoh kerana tertuduh, Lim Hon Koi 72 tahun sedang menerima rawatan radang usus.

Mengikut pertuduhan, Hon Koi didakwa mengelar leher Chan Moy 74 tahun sehingga maut di sebuah rumah di Taman Desa Cahaya, Gopeng.

Kejadian tersebut berlaku antara jam 8 malam pada 8 Ogos sehingga jam 7.30 pagi 9 Ogos lalu.

Tertuduh didakwa mengikut Seksyen 302 Kanun Keseksaan yang boleh dihukum mati jika sabit kesalahan.

Bagaimanapun tiada sebarang pengakuan direkodkan daripada Hon Koi selepas pertuduhan dibacakan dalam bahasa kantonis.

Majistret Nur Faizah Muhamad Saleh kemudian menetapkan tarikh 30 September depan bagi sebutan semula kes sementara menunggu laporan bedah siasat, laporan kimia dan toksikologi.

Sebelum ini, media melaporkan seorang wanita warga emas berusia 74 tahun ditemukan terbaring tidak sedarkan diri di atas katil di bilik bawah sebuah rumah dua tingkat.

Terdapat kesan kelar di leher mangsa serta sebilah pisau yang berada di sebelah mayat dipercayai digunakan dalam kejadian itu.—AlHijrah Online / Hamimah Hamid


Ketenteraman wujud jika serangan Israel dihentikan

GAZA – Ketenteraman di
Semenanjung Gaza hanya boleh diwujudkan andai tindakan Israel menyerang
penunjuk perasaan Palestin dapat dihentikan, lapor agensi berita Anadolu
memetik pemimpin Hamas pada Ahad.

“Lebih banyak Israel menyerang
bertambah kuat tindak balas penduduk Palestin,” kata Ismail Haniyeh dalam satu
kenyataan bertulis.

“Ketenangan dapat dipulihkan
hanya selepas menghentikan pencerobohan Israel terhadap Semenanjung Gaza dan
melaksanakan gencatan senjata,” tambahnya.

Ujarnya, rakyat Palestin yang
dikepung di Semenanjung Gaza selama lebih 12 tahun hanya mahu menuntut hak mereka,
sebagaimana termaktub dalam undang-undang dan konvensyen antarabangsa.

Sejak Sabtu, 25 orang Palestin
termasuk dua wanita hamil dan dua bayi terkorban, manakala lebih 100 yang lain
cedera akibat serangan udara Israel.

Keganasan memuncak di semenanjung
itu apabila empat Palestin termasuk seorang remaja terbunuh dan 51 orang cedera
selepas tentera Israel menyerang kubu Hamas pada Jumaat.


DAKWAAN TUN M DALAM KEADAAN MEMBIMBANGKAN, PENGAMAL MEDIA BERKUMPUL DI IJN

KUALA LUMPUR: Pengamal media mula berkampung di Institut Jantung Negara (IJN) hari ini bagi mengikuti perkembangan terkini bekas Perdana Menteri Tun Dr Mahathir Mohamad.

Ia selepas timbul dakwaan Dr Mahathir berada di Unit Rawatan Koronari (CCU) dan dalam keadaan membimbangkan.

Setakat ini tiada sebarang kenyataan rasmi dikeluarkan berhubung keadaan terkini Dr Mahathir.

Pada 7 Januari lalu, Ahli Parlimen Langkawi itu sekali lagi dimasukkan ke IJN dan dibenarkan keluar pada 13 Januari lepas. – AlHijrah Online


PESAKIT COVID-19 DARI MELAKA, DIPINDAHKAN KE MAEPS

ALOR GAJAH: Pusat Kuarantin dan Rawatan COVID-19 Berisiko Rendah (PKRC) di Taman Ekspo Pertanian Malaysia Serdang (MAEPS) akan menerima pesakit positif dari Melaka, memandangkan Hospital Melaka kini tidak lagi mampu menampung jumlah pesakit.

Ketua Menteri Datuk Seri Sulaiman Md Ali berkata Hospital Melaka yang berkapasiti 200 katil dan satu-satunya pusat kuarantin di Melaka, tidak mampu memenuhi keperluan semasa susulan peningkatan kes positif secara mendadak di negeri itu.

“Bila berlakunya peningkatan kes COVID-19, seperti kelmarin 70 kes, semalam 50 kes, sudah pasti hospital itu tidak boleh menampung jumlah mereka yang positif,” katanya selepas menyampaikan bantuan kerajaan negeri kepada 530 murid sekolah rendah bagi sesi akademik 2021, di sini hari ini.

Menurut Sulaiman, dua PKRC sebelum ini, iaitu Pusat Kecemerlangan Kejuruteraan dan Teknologi Jabatan Kerja Raya serta  Akademi Latihan Jabatan Pengangkutan Jalan, kini kembali beroperasi mengikut fungsi asal masing-masing.

Dalam masa yang sama, kerajaan negeri turut bercadang menjadikan beberapa hotel di negeri itu sebagai pusat kuarantin sebagai langkah terakhir sekiranya keadaan memerlukan.

Melaka mencatatkan peningkatan mendadak kes harian dengan 50 kes dilaporkan semalam dan 70 kes pada Jumaat lepas, menjadikan jumlah keseluruhan kes positif COVID-19 di negeri itu sebanyak 1,548 kes sejak Mac tahun lepas.—AlHijrah Online


KPDNHEP WPKL PASTIKAN BEKALAN PETROL MENCUKUPI

Kementerian Perdagangan Dalam Negeri dan Hal Ehwal Pengguna (KPDNHEP) Wilayah Persekutuan Kuala Lumpur (WPKL) menggiatkan pemeriksaan dan pemantauan di 233 buah stesen minyak yang beroperasi di bawah jajahannya.

Pengarah pejabat KPDNHEP WPKL, Ummi Nasrah Othman berkata, langkah itu bagi memastikan bekalan bahan api petroleum mencukupi dan mudah didapati pengguna terutamanya menjelang penyelarasan harga runcit produk petroleum tengah malam ini.

“Bermula 26 Disember haritu kita laksanakan lebih agresif. Kita telah melaksanakan pemeriksaan dan menyerahkan notis kepada pengusaha stesen minyak Kuala Lumpur. Kita nak pastikan bekalan minyak mencukupi dan tidak berlaku stock out.”

KPDNHEP WPKL menjalankan pemeriksaan bekalan petrol di stesen minyak BHP Jalan Kuching

Tambah beliau pengusaha yang memegang lesen runcit bahan api petrol dan diesel tertakluk kepada Peraturan-Peraturan Kawalan Bekalan 1974 yang mewajibkan pengusaha memastikan bekalan bahan api mencukupi untuk jualan harian.

Sekiranya peraturan ini tidak dipatuhi, pengusaha boleh didenda sebanyak RM1 juta atau penjara selama 3 tahun sekiranya didapati bersalah.

Sehubungan itu pengguna yang menghadapi kesulitan diminta berhubung dan membuat aduan kepada KPDNHEP dan orang awam diseru untuk tidak membuat pembelian panik menjelang 1 Januari ini.


LELAKI DISYAKI BUNUH JIRAN, PUKUL GUNA TOPI KELEDAR

KUALA LUMPUR: Seorang lelaki ditahan dipercayai memukul jirannya menggunakan topi keledar sehingga menyebabkan kematian di sebuah rumah pangsa di Damansara, Petaling Jaya, Sabtu lalu.

Ketua Polis Daerah Petaling Jaya ACP Mohamad Fakhrudin Abdul Hamid berkata lelaki berusia 26 tahun itu ditahan di sekitar Kota Damansara awal pagi tadi susulan laporan yang diterima pada 9.15 malam semalam.

Beliau berkata mangsa yang merupakan seorang lelaki berusia 45 tahun dan anggota Jabatan Sukarelawan Malaysia (Rela) sepenuh masa disahkan meninggal dunia di tempat kejadian.

Menurut Mohamad Fakhrudin, sebelum kejadian mangsa telah menegur suspek kerana mabuk ketika menaiki lif bersama dan setelah keluar dari lif, suspek bersama seorang lelaki terus mengejar mangsa hingga ke hadapan rumahnya.

“Siasatan awal mendapati mangsa telah dipukul di bahagian kepala dengan menggunakan topi keledar dan sebatang kayu di hadapan rumahnya. Polis merampas satu topi keledar, sebatang kayu dan satu pemetik api di tempat kejadian untuk siasatan lanjut,” katanya dalam kenyataan malam tadi.

Suspek direman hingga 14 Okt bagi siasatan mengikut Seksyen 302 Kanun Keseksaan dan polis sedang giat mengesan lelaki yang dipercayai turut terlibat dalam kejadian itu.

Mohamad Fakhrudin meminta orang ramai yang mempunyai maklumat mengenai kejadian supaya menghubungi Pegawai Penyiasat ASP Mohd Hafizee Ismail di talian 013-3587571.–AlHijrah Online


MAYAT TANPA IDENTITI TERAPUNG DI JETI KELIP-KELIP KAMPUNG KUANTAN

KUALA SELANGOR: Satu mayat lelaki tanpa identiti lengkap berpakaian ditemui tersangkut pada tumbuhan di sungai, kira-kira 500 meter dari Jeti Kelip-kelip Kampung Kuantan, di sini hari ini.

Ketua Polis Daerah Kuala Selangor, Supt Ramli Kasa berkata, polis menerima maklumat daripada orang awam kira-kira jam 9 pagi berkenaan penemuan mayat itu.

“Pada tubuh mangsa tidak dijumpai sebarang pengenalan diri dan pemeriksaan di tempat kejadian juga tidak menemui barang yang boleh dikaitkan dengan mangsa,” katanya.

Ramli berkata, hasil bedah siasat mendapati punca kematian mangsa adalah disebabkan lemas.

Katanya, tiada sebarang kecederaan disebabkan kelakuan jenayah pada tubuh mangsa.

“Orang ramai kehilangan ahli keluarga atau saudara mara diminta tampil ke Balai Polis Kuala Selangor atau berhubung dengan balai polis berhampiran,” katanya.—AlHijrah Online


ARWAH ISTERI LUAH HASRAT NAMAKAN BAYI MUHAMMAD AIDAN

BALING: Walaupun belum diketahui jantina bayi mereka, mangsa banjir Nurul Anis Abu Hassan, 23, pernah menyatakan hasrat menamakan bayinya dengan panggilan Muhammad Aidan.

Suaminya Muhammad Khairul Asyraf Nor Azman, 24, berkata nama yang dipilih isterinya mempunyai makna yang baik iaitu anak lelaki yang penuh bersemangat, berakhlak mulia dan cergas.

“Kami berkahwin pada 2 Feb lepas dan memang tidak kisah tentang jantina anak, sama ada lelaki atau perempuan, tetapi arwah ada mencadangkan nama Muhammad Aidan.

“Sebelum ini ada buat imbasan namun tidak diketahui jantinanya, hari ni, saya sempat tatap wajah anak saya, memang seiras saya,” katanya ketika ditemui pemberita di perkarangan Surau Al-Istiqamah, Kampung Charuk Bemban Dalam dekat sini selepas majlis pengebumian isterinya pagi tadi.

Dalam nada sebak, Muhammad Khairul Asyraf yang bekerja kilang di Pulau Pinang berkata beliau reda dengan kehilangan serentak isteri, ibu Salmah Mat Akib, 53, bayi dan adiknya Khairul Ikhwan Nor Azman, 14, dalam kejadian banjir itu.

“Sebelum kejadian ini, dia (arwah isteri) selalu nasihatkan agar saya jaga diri, baca doa bila keluar rumah dan berhati-hati menunggang motosikal..kerap sangat dia pesan macam tu.

“Bila ditanya nak raya di mana, nak beli baju raya, dia jawab tak mau sembang lagi tentang itu dan meminta menunggu saya balik ke kampung dulu,” katanya yang turut memaklumkan menyewa rumah di Pulau Pinang dan berulang alik kampung semasa cuti kerja.

Muhammad Khairul Asyraf menyifatkan Nurul Anis sebagai seorang isteri yang sangat baik dan rapat dengan ibunya serta sanggup menjaga Salmah sewaktu beliau bekerja.

“Dia minta untuk jaga mak saya sewaktu saya keluar bekerja, malah arwah juga bukan jenis mengongkong sebaliknya banyak menyerahkan kepada saya untuk buat keputusan…dia jaga makan minum mak saya, rapat sangat dengan mak saya,” katanya.

Mayat Nurul Anis dan ibu mentuanya yang lumpuh itu ditemukan dalam keadaan berpelukan di bawah timbunan pokok kira-kira 100 meter dari tapak rumah mereka yang dihanyutkan itu kira-kira 9.30 pagi, semalam.

Mangsa ketiga Khairul Ikhwan pula ditemukan pada 11.55 pagi semalam di bawah timbunan pokok, tidak jauh dari mayat ibu dan kakak iparnya ditemukan. – AlHijrah Online


ARAB SAUDI BERI 70 PERATUS KUOTA HAJI TAHUN INI UNTUK PENDUDUK WARGA ASING

MAKKAH: Arab Saudi pada Isnin umum pembukaan pendaftaran bagi penduduk warga asing di negara itu yang berhasrat untuk menunaikan ibadah haji tahun ini.

Menurut agensi berita Arab News, daripada 10,000 jemaah yang diperuntukkan menunaikan haji tahun ini susulan penularan COVID-19, 70 peratus daripadanya dikhaskan untuk penduduk warga asing manakala baki 30 peratus untuk rakyat tempatan.

Keutamaan akan diberikan kepada jemaah yang tidak mempunyai penyakit kronik dan mereka yang terpilih akan menjalani proses saringan COVID-19 selain perlu melakukan kuarantin 14 hari sebelum dan selepas menunaikan ibadah haji.

Selain itu kebenaran juga diberikan kepada mereka yang tidak pernah menunaikan haji sebelum ini dan berumur antara 20 hingga 50 tahun.

Penduduk warga asing yang memenuhi kriteria yang ditetapkan boleh mendaftar di localhaj.haj.gov.sa.Tarikh pendaftaran yang bermula pada Isnin (6 Julai) akan berakhir pada Jumaat ini (10 Julai). – AlHijrah Online


CUKAI TAKSIRAN DI PUTRAJAYA DIKURANGKAN LIMA PERATUS BAGI STRATA, 20 PERATUS UNTUK TERES

KUALA LUMPUR: Kerajaan bersetuju memberikan pengurangan cukai taksiran fasa 2 di Putrajaya sebanyak lima peratus kepada pemilik kediaman strata (selain rumah mampu milik) dan 20 peratus bagi pemilik kediaman teres bermula 1 Julai ini.

Perdana Menteri Datuk Seri Anwar Ibrahim berkata pengurangan itu diberikan kepada kediaman yang siap dibina selepas 2017 dan potongan akan diberikan kepada jumlah cukai taksiran yang dikenakan.

Anwar, yang juga Menteri Kewangan, berkata pemberian pengurangan cukai itu melibatkan hampir 2,700 unit kediaman strata dan teres yang siap dibina selepas 2017 dan diberikan sehingga penilaian semula oleh Perbadanan Putrajaya.

“Saya ambil peduli keluhan daripada pemilik harta selain rumah mampu milik di Putrajaya bahawa cukai taksiran yang dikenakan ke atas premis kediaman mereka agak tinggi berbanding kawasan sekitarnya,” menurut beliau dalam kenyataan hari ini.

Perdana Menteri berkata pengurangan itu juga selaras dengan aspirasi Malaysia MADANI melalui elemen ihsan yang seterusnya dapat dipanjangkan kepada ruang lingkup lebih luas bagi mengurangkan beban penduduk dalam mendepani kos sara hidup terutama golongan M40 yang memiliki kediaman strata dan teres di Putrajaya.

Sebelum ini, semua kediaman berharga di bawah RM300,000 di Putrajaya diberikan potongan sebanyak 30 peratus daripada jumlah cukai taksiran yang dikenakan berkuat kuasa 1 Jan lepas sehingga penilaian semula oleh Perbadanan Putrajaya. –AlHijrah Online


BAS RAPID KL BAWA LAPAN PENUMPANG TERBAKAR

PETALING JAYA: Seramai lapan penumpang berdepan detik cemas selepas bas Rapid KL yang dinaiki mereka terbakar dalam kejadian di Jalan Tandang, di sini hari ini.

Penolong Pengarah Operasi Jabatan Bomba dan Penyelamat Malaysia Selangor Ahmad Mukhlis Mukhtar berkata, pihaknya menerima panggilan kecemasan kira-kira jam 11.17 pagi sebelum sepasukan anggota dari Balai Bomba dan Penyelamat Jalan Penchala ke lokasi kejadian.

“Kebakaran membabitkan sebuah bas Rapid KL yang terbakar 90 peratus.

“Bas dalam keadaan bergerak ketika itu ada lapan penumpang sebelum seorang daripada mereka menyedari berlaku kebakaran,” katanya dalam kenyataan hari ini.

Bagaimanapun, pemandu bas berkenaan sempat memberhentikan kenderaan terbabit di tepi tiang elektrik jalan itu sebelum semua penumpang serta pemandu keluar untuk menyelamatkan diri.—AlHijrah Online


CETAKAN AYAT AL-QURAN PADA SELUAR DALAM

SANDAKAN: Jabatan Hal Ehwal Agama Islam Sabah (JHEAINS) Sandakan mengesan penjualan seluar dalam lelaki (boxer) yang mempunyai cetakan ayat al-Quran di beberapa pasar raya, di sini.

Lapor Sinar Harian, siasatan yang dijalankan mendapati ‘boxer’ yang berjenama terkenal tersebut mencetak sepotong ayat dari Surah Al-Hijr.

Pegawai Tadbir Agama JHEAINS Sandakan, Romzi Abdul Rahman berkata, susulan laporan itu selepas tular di media sosial, JHEAINS melakukan pemeriksaan di sebuah pasar raya pada Jumaat lepas.

“Memang ‘boxer’ itu dijual di pasar raya terbabit namun telah pun disimpan dan pemeriksaan lanjut di sebuah lagi cawangan pasar raya berkenaan turut menemui ‘boxer’ yang sama serta masih dipamerkan.

“Kami merampas sehelai ‘boxer’ terbabit untuk tindakan lanjut dan meminta pihak pasar raya tidak menjualnya lagi,” katanya.

Mengulas lanjut, potongan ayat yang terdapat pada ‘boxer’ tersebut merupakan ayat ke-98 dari surah tersebut.

“Ayat itu jelas tertera pada ‘boxer’ berkenaan. Selain potongan ayat surah berkenaan, terdapat juga ‘boxer’ lain memaparkan gambar berkaitan ketuhanan agama lain,” tambahnya.

Romzi memaklumkan pasar raya terbabit tidak terlibat dalam proses penghasilan seluar dalam itu dan pihak syarikat juga telah mengeluarkan arahan penarikan semula penjualan pakaian dalam itu.—AlHijrah Online


BAYI TERCAMPAK, IBU MAUT SELEPAS KERETA DIREMPUH DARI BELAKANG

KAMPAR: Seorang bayi terselamat selepas  tercampak keluar daripada kereta yang dirempuh kenderaan lain dari arah belakang di Lebuhraya Utara Selatan (PLUS) arah selatan di Kilometer 291.3, 8.10 pagi tadi.

Bayi berusia dua tahun itu tidak mengalami sebarang kecederaan fizikal manakala ibunya, Norfadilah Ismail, 34 tahun maut di tempat duduk penumpang hadapan Perodua Myvi yang dipandu bapa kanak-kanak tersebut.

Ketua Polis Daerah Kampar, Superintendan Mohamad Nazri Daud berkata, kemalangan berlaku apabila Perodua Myvi dinaiki pasangan berkenaan dilanggar sebuah Perodua Myvi yang lain dinaiki empat anggota tentera berusia awal 20an.

“Kemalangan tersebut menyebabkan ibu bayi meninggal dunia, manakala semua mangsa termasuk bayi yang tercampak itu terselamat.” Jelasnya.

Mayat suri rumah itu dihantar ke Hospital Kampar untuk siasatan lanjut.–AlHijrah Online


JAWI LAKSANA PERNIKAHAN ONLINE PERTAMA DI MALAYSIA HARI INI

KUALA LUMPUR: Jabatan Agama Islam Wilayah Persekutuan (JAWI) hari ini melaksanakan Majlis Akad Nikah satu pasangan pengantin secara atas talian (online), yang pertama di Malaysia, ekoran kekangan pergerakan akibat wabak COVID-19.

Majlis pernikahan pertama secara online melalui sidang video itu membabitkan pasangan pengantin, Muhammad Don Haadi Don Putra, 29, dan Nahdatul Aishah Mohd Sharif, 29, disempurnakan dalam sekali lafaz.

Majlis diadakan di rumah pengantin perempuan di Bandar Baru Wangsa Maju, Setapak, manakala pengantin lelaki pula berada di Setiawangsa pada jam 10.10 pagi tadi.

Bapa pengantin perempuan, Mohd Sharif Khamis menjadi wali pernikahan dengan kehadiran saksi.

Majlis bersejarah yang turut disiarkan menerusi Facebook Live Berita AlHijrah itu disaksikan Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri dan Pengarah JAWI, Mohd Ajib Ismail.

Majlis nikah online itu selaras dengan ketetapan terbaru JAWI pada 17 April lalu yang memberi kelonggaran kepada pasangan yang memperolehi Kebenaran Berkahwin daripada JAWI untuk melaksanakan akad nikah secara sidang video (video conference) berdasarkan garis panduan dan borang permohonan ditetapkan.

Antara negara melaksanakan nikah online ekoran penularan wabak COVID-19 adalah Emeriyah Arab Bersatu (UAE).

Kerajaan menguatkuasakan Perintah Kawalan Pergerakan (PKP) sejak 18 Mac lalu hingga 28 April depan bagi mengekang penularan COVID-19 di negara ini. — AlHijrah Online/ Syed Azwan Syed Ali


REMAJA CUBA TERJUN BANGUNAN KERANA CINTA TERHALANG

GOMBAK: Gara-gara kecewa cinta terhalang, seorang remaja perempuan berusia 18 tahun cuba terjun dari tingkat 8 sebuah kondominium di Kampung Kenneison, Selayang hari ini.

Tindakan remaja itu berjaya dihalang anggota dari Balai Bomba dan Penyelamat (BBP) Selayang dan Petaling Jaya yang bergegas ke lokasi kejadian.

Pengarah Jabatan Bomba dan Penyelamat Malaysia (JBPM) Selangor Norazam Khamis berkata, pihaknya menerima laporan berhubung kejadian kira-kira jam 2.16 petang dan tiba ke lokasi 9 minit kemudian.

“Kejadian melibatkan seorang perempuan yang berdiri di balkoni rumahnya di tingkat 8.

“Usaha memujuk mangsa dilakukan oleh pihak bomba dan ibu mangsa,” katanya dalam kenyataan hari ini.

Menurut Norazam ketika kejadian mangsa tinggal bersendirian dan rumah yang didiaminya dikunci daripada dalam.

Ujar beliau mangsa berjaya diselamatkan kira-kira jam 3.45 petang dan siasatan awal mendapati remaja tersebut bertindak sedemikian akibat cinta terhalang. – AlHijrah Online


LELAKI MENGAMUK TAK DIPANGGIL ‘ABANG’, ‘BABY’ DIDENDA RM300

SHAH ALAM: Seorang lelaki yang mengamuk kerana tidak dipanggil ‘abang’ atau ‘baby’ di sebuah restoran di Subang Jaya didenda RM300 oleh Mahkamah Majistret di sini selepas mengaku bersalah atas pertuduhan melakukan mudarat awam.

Majistret Mohamad Redza Azhar Rezali menjatuhkan hukuman itu terhadap Mohd Asri Abdullah, 50, dan memerintahkan tertuduh dipenjara tujuh hari jika gagal membayar denda.

Mohd Asri yang merupakan gelandangan didakwa melakukan mudarat awam sehingga menyebabkan kegusaran orang ramai di sebuah restoran di Putra Height, Subang Jaya pada 9 pagi, 4 Jun lepas.

Pertuduhan dikemukakan mengikut Seksyen 268 Kanun Keseksaan dan boleh dihukum di bawah Seksyen 290 akta sama yang membawa hukuman denda sehingga RM400.

Timbalan Pendakwa Raya Nurul Farah Sofea Norazman memohon mahkamah menjatuhkan hukuman setimpal sebagai pengajaran manakala tertuduh tidak diwakili peguam.

Mengikut fakta kes, Mohd Asri mengamuk selepas berang tidak dipanggil dengan panggilan ‘abang’ atau ‘baby’ dengan membaling bungkusan nasi dan air Nescafe panas lalu terkena pada anak lelaki pemilik restoran berusia empat tahun.

Bekas pemandu lori itu turut menendang meja, membaling kerusi, meludah serta berkelakuan pelik.


Pembangunan Kampung Baru tidak usir orang Melayu

KUALA LUMPUR – Perancangan pembangunan Kampung Baru tidak harus dilihat
dan dianggap sebagai usaha mengusir orang Melayu dari pusat bandar sebagaimana
dakwaan yang digembar-gemburkan sesetengah pihak.

Menteri Wilayah Persekutuan, Khalid Abdul Samad berkata pembangunan itu
sebaliknya bertujuan memperkasakan lagi matlamat pembukaan kampung itu suatu
ketika dahulu, iaitu menambah bilangan orang Melayu di tengah Kuala Lumpur
melalui rancangan pembinaan perumahan mampu milik.

“Sebanyak 45 ribu unit kediaman pelbagai jenis akan dibangunkan
khususnya kepada orang Melayu. Dijangka melalui pembinaan lot kediaman yang
dirancang ini akan membolehkan bilangan orang Melayu bertambah dalam kawasan
tersebut berbanding sekarang yang dimonopoli oleh warga asing. Hasil pembangunan
semula Kampung Baru ini seterusnya dapat mengembangkan lagi pemilikan hartanah
orang Melayu di dalam kawasan segi tiga emas Kuala Lumpur,” katanya dalam satu
kenyataan hari ini.

Menurut kenyataan itu lagi, kerajaan juga akan memastikan keseimbangan
di antara memaksimumkan potensi pembangunan dengan memelihara dan menjaga
kepentingan orang Melayu di kawasan tersebut.

“Konsep pembangunan semula Kampung Baru amat menekankan elemen islamik,
seni dan budaya Melayu melalui penyediaan Taman Warisan Kampung Baru dan
senibinanya. Pembangunan semula Kampung Baru ini akan menjadi lambang kemegahan
orang Melayu di tengah kota Kuala Lumpur pada masa akan datang,” tambah beliau.

Sementara itu, kerajaan menawarkan RM850 satu kaki persegi untuk tanah
di Kampung Baru, kadar tertinggi dinilai oleh Jabatan Penilaian dan Perkhidmatan
Harta (JPPH) dengan mengambil kira faktor mengekalkan syarat kepentingan
pemilikan oleh orang Melayu sahaja. Penilaian juga dibuat berdasarkan
transaksi-transaksi jualan lot tanah di Kampung Baru terdahulu.

Nilai tawaran tersebut dibentangkan oleh Khalid kepada pemilik dan pewaris tanah Kampung Baru yang menhadiri sesi town hall hari ini.


CALON BN DUN JERAM PADANG KEMALANGAN

SEREMBAN: Calon Barisan Nasional (BN) bagi Dewan Undangan Negeri (DUN) Jeram Padang Datuk Mohd Zaidy Abdul Kadir terlibat dalam kemalangan jalan raya di Jalan Pasir Besar-Palong pada awal pagi tadi.

Setiausaha Agung UMNO Datuk Dr Asyraf Wajdi Dusuki menerusi catatan di akaun Facebook memaklumkan kemalangan itu berlaku pada pukul 3.25 pagi.

“Pemandu agak kritikal, mohon semua dapat doakan agar kedua-duanya kembali sembuh dengan sempurna dan diangkat segala kesakitan,” katanya.

Difahamkan, Mohd Zaidy kini berada dalam keadaan stabil dan hanya mengalami kecederaan ringan.

Sementara itu, Ketua Polis Daerah Tampin Supt Anuwal Ab Wahab ketika dihubungi mengesahkan kejadian itu dan siasatan sedang dijalankan.

Mohd Zaidy akan bertanding menentang calon Perikatan Nasional (PN) S. Surash pada Pilihan Raya Negeri, 12 Ogos ini.–AlHijrah Online


IDENTITI KAPAL, 16 KRU RAKYAT MALAYSIA SEDANG DIKENAL PASTI

KUALA LUMPUR: Identiti kapal dan 16 anak kapal rakyat Malaysia yang ditahan pihak berkuasa Iran berhampiran pintu masuk ke Selat Hormuz semalam, kerana disyaki membawa bahan api seludup sedang dikenal pasti.

Menteri Luar Datuk Saifuddin Abdullah ketika dihubungi BERNAMA berkata Malawakil (Pejabat Perwakilan Malaysia) di Iran, sedang mendapatkan maklumat terperinci berhubung perkara itu.

“Setakat ini, kami telah mendapat beberapa maklumat baru, tetapi masih perlu pengesahan… identiti rakyat Malaysia belum dapat dikenal pasti.

“Kenyataan rasmi berhubung perkara ini akan dikeluarkan Wisma Putra nanti,” katanya.

Semalam, media antarabangsa melaporkan Pengawal Revolusi Iran (IRGC), merampas sebuah kapal disyaki menyeludup bahan api dan menahan 16 anak kapal warga Malaysia.

Menurut laporan itu, pihak berkuasa merampas 1.3 juta liter bahan api yang diseludup, daripada kapal tidak dinamakan, yang berada 15 batu nautika dari pulau Abu Musa. — BERNAMA


LEBIH 2.5 TAN AYAM SEJUK BEKU DIRAMPAS, STATUS HALAL DIRAGUI

RANTAU PANJANG: Lebih 2.5 tan bersamaan 2,570 kilogram ayam sejuk beku bernilai RM70,840 disyaki diseludup dari Thailand dirampas Batalion 7 Pasukan Gerakan Am (PGA7).

Rampasan dibuat di Pengkalan Haram Jitong, Pasir Mas.

Pegawai Pemerintah PGA7, Superitendan Azhari Nusi berkata, rampasan dibuat kira-kira jam enam pagi semalam, ketika anggotanya terserempak dengan sekumpulan lelaki yang sedang memunggah kotak bungkusan dari perahu ke beberapa kenderaan.

Menurut Azhari, ketika rondaan menghampiri kawasan pemunggahan itu, kesemua suspek telah melarikan diri ke negara jiran menggunakan perahu.

“Sepasukan anggota polis telah membuat pemeriksaan mendapati sebuah kenderaaan jenis Pajero Mitsubishi dan van Nissan Vanette berada di kawasan tersebut tanpa pemandu.”

Ayam sejuk beku itu dipercayai diproses di wilayah Pranchinburi, Thailand dan diseludup untuk dijual di pasaran tempatan.

Suspek dipercayai membawa masuk ayam sejuk beku ini secara haram bagi mengelak daripada membayar cukai.

Ia juga dapat dijual dengan harga yang lebih murah, walaupun jaminan keselamatan dan kebersihan diragui.

Azhari berkata, walaupun bungkusan makanan tersebut mempunyai cop halal dari pihak berkaitan di Thailand, namun status halal produk itu diragui.

Kesemua barang rampasan dibawa ke Jabatan Perkhidmatan Kuarantin dan Pemeriksaan Malaysia (MAQIS) untuk tindakan selanjutnya.

Kes ini akan disiasat di bawah Seksyen 11 (1), Akta Perkhidmatan Kuarantin dan Pemeriksaan Malaysia 2011.

Sabit kesalahan, pesalah boleh didenda tidak melebihi RM100,000 atau penjara tidak melebihi enam tahun, atau, kedua-duanya sekali. – AlHijrah Online / Nik Mahadi Nik Hassan / Faez Baderolhesam


TV AlHijrah martabat tulisan Jawi

KUALA LUMPUR – TV AlHijrah melalui siaran Berita AlHijrah semalam mengambil insiatif mengangkat tulisan Jawi dengan menggunakan tulisan itu pada ‘superbar’nya dalam dua berita mengenai tulisan Jawi dan seni khat.

“Kalau bukan kita siapa lagi. Jawi bukan agama.  Bukan semua berita menggunakan tulisan Jawi tapi malam ini kita cuba dua berita dulu,” kata Serieffa Mushtafa Albakry, Ketua Unit Editorial Berita AlHijrah dalam kenyataannya kepada Utusan Online malam tadi.

Idea itu timbul selepas menyedari perlunya keterlibatan media dalam mengembalikan
semula kegemilangan warisan masyarakat Melayu suatu ketika dahulu.

Menurut Serieffa lagi, Berita AlHijrah akan meneruskan penggunaan tulisan Jawi dalam segmen beritanya bagi membuktikan kesungguhan dalam usaha itu.

Tulisan Jawi diperkatakan semula akhir-akhir ini apabila terdapat
bantahan oleh segelintir pihak yang tidak bersetuju dengan keputusan kerajaan
melalui Kementerian Pendidikan untuk melaksanakan pengenalan tulisan khat dalam
mata pelajaran Bahasa Melayu Tahun 4 pada tahun 2020 di sekolah jenis
kebangsaan.

Perancangan yang telah dilaksanakan melalui semakan semula kurikulum
sejak tahun 2014 dan pelbagai sesi libat urus dengan pakar-pakar bahasa dan
pendidikan itu bertujuan menerapkan nilai-nilai warisan bahasa Melayu dan
identiti negara.

Namun, dua pertubuhan Cina, Gabungan Jawatankuasa Sekolah Cina (Dong
Zong) dan Gabungan Persatuan Guru-guru Sekolah Cina Malaysia (Jiao Zong) menolak
langkah tersebut.


LELAKI MAUT DIHEMPAP FORKLIFT

SANDAKAN: Seorang pengendali forklift maut dihempap oleh jentera angkat-susun itu ketika beliau sedang menjalankan kerja mengangkat sebuah mesin berat di Pelabuhan Sandakan dekat sini pagi tadi.

Jabatan Bomba dan Penyelamat Malaysia dalam kenyataan di sini berkata insiden kira-kira pukul 5.30 pagi itu mengakibatkan Said Hassan yang berumur sekitar 60-an, meninggal dunia di tempat kejadian.

Kejadian berlaku apabila forklift itu dipercayai tiba-tiba tumbang ketika ia sedang mengangkat sebuah mesin berat, dan bahagian kepala pengendali jentera itu tersepit di sisi kiri bumbung forklift berkenaan.

Menurut bomba operasi mengeluarkan mayat Said dijalankan dengan menggunakan sebuah lagi forklift.–AlHijrah Online


BANGUNAN SMK TUN ISMAIL DI BATU PAHAT TERBAKAR MALAM TADI

BATU PAHAT: Sebuah bangunan di Sekolah Menengah Kebangsaan (SMK) Tun Ismail, Parit Raja di sini terbakar dalam kejadian pada 9.52 malam tadi.

Komander Operasi, yang juga Ketua Balai Bomba dan Penyelamat (BBP) Ayer Hitam, Penolong Penguasa Bomba Mohamad Shamin Mohamed Salikin berkata 16 anggota termasuk anggota dari BBP Penggaram terlibat dalam operasi pemadaman kebakaran itu.

“Bangunan tersebut adalah jenis dua tingkat dan kebakaran berlaku di tingkat atas melibatkan dua buah kelas berkeluasan 15 x 12 meter setiap satu, pejabat dan bilik pengetua berkeluasan 25 x 12 meter dan tandas berkeluasan 5 x 12 meter.”

“Bagaimanapun insiden itu tidak melibatkan mangsa. Punca kebakaran dan anggaran kerugian masih dalam siasatan,” katanya dalam kenyataan hari ini.

Beliau berkata operasi pemadaman kebakaran itu ditamatkan pada 1.25 pagi ini.–AlHijrah Online


YASIN LEGA TUDUHAN EDAR DADAH DITARIK BALIK

PETALING JAYA: Penyanyi nasyid dan komposer, Muhammad Yasin Sulaiman hari ini terlepas daripada dakwaan mengedar dadah yang memperuntukkan hukuman mati atau penjara seumur hidup selepas pihak pendakwaan menarik balik pertuduhan.

Pengarah Pendakwaan Selangor Khairul Azreem Mamat memaklumkan kepada Majistret Muhammad Iskandar Zainol bahawa pihaknya turut memohon supaya Muhammad Yasin, 47, dilepas tanpa dibebaskan (DNAA) bagi kesalahan itu dan dia akan dituduh dengan dua pertuduhan baharu.

Peguam Ariff Azami Hussein, Mohd Yusmadi Mohd Yusoff dan Azizul Syariman Mat Yusoff yang mewakili Muhammad Yasin tidak membantah permohonan itu.

Muhammad Iskandar kemudian melepas tanpa membebaskan tertuduh daripada pertuduhan mengedar dadah mengikut Seksyen 39B(1)(a) Akta Dadah Berbahaya 1952 yang membawa hukuman mati atau penjara seumur hidup dan jika tidak dijatuhkan hukuman mati, dijatuhkan hukuman sebatan tidak kurang daripada 15 sebatan, jika sabit kesalahan.

Sebelum ini Muhammad Yasin didakwa mengedar dadah jenis ganja anggaran berat 214 gram di kediamannya di Persiaran Surian Damansara Indah Resort Home, PJU 3, Kota Damansara di sini pada 5.30 petang, 24 Mac lepas.

Sementara itu, Muhammad Yasin mengaku tidak bersalah atas pertuduhan baharu.

Dia didakwa memberikan dirinya dadah jenis ’11-nor-delta-9 tetrahydrocannabinol-9- carboxylic acid’ di Pejabat Narkotik Ibu Pejabat Daerah (IPD) Petaling Jaya, pada 11.05 malam, 24 Mac lepas.

Pelantun lagu Mimpi Laila itu dituduh mengikut Seksyen 15(1)(a) Akta Dadah Berbahaya dan boleh dihukum di bawah Seksyen 15 (1) akta yang sama, yang membawa hukuman denda tidak lebih RM5,000 atau dikenakan penjara maksimum dua tahun, jika sabit kesalahan.

Sementara itu, di hadapan Hakim Mahkamah Sesyen Jamaludin Mat, dia juga mengaku tidak bersalah atas satu lagi pertuduhan baharu iaitu memiliki dadah jenis kanabis seberat 193.7 gram.

Muhammad Yasin dituduh melakukan perbuatan itu di kediamannya pada 5.30 petang, 24 Mac lepas dan pertuduhan mengikut Seksyen 6 Akta Dadah Berbahaya 1952 dan boleh dihukum di bawah Seksyen 39A(2) akta sama yang memperuntukkan hukuman penjara seumur hidup atau tidak kurang lima tahun dan boleh dikenakan hukuman sebat tidak kurang 10 sebatan, jika sabit kesalahan.

Sebelum ini, di mahkamah sama, Muhammad Yasin mengaku tidak bersalah atas tuduhan menanam 17 pokok dalam pasu plastik berisi tanah dan daripadanya kanabis di kediamannya pada tarikh dan masa sama.

Pertuduhan dikemukakan mengikut Seksyen 6B (1) (a) Akta Dadah Berbahaya dan boleh dihukum di bawah Seksyen 6B (3) akta sama, yang memperuntukkan penjara seumur hidup dan sebat tidak kurang daripada enam sebatan, jika sabit kesalahan.

Permohonan ikat jamin terhadap Muhammad Yasin yang ditahan di Penjara Sungai Buloh, bagi ketiga-tiga pertuduhan itu akan didengar pada 22 Ogos ini.

Ketika ditemui di luar mahkamah, Muhammad Yasin berkata beliau lega selepas pertuduhan mengedar dadah yang memperuntukkan hukuman gantung sampai mati ditarik balik.

“Alhamdulillah, saya mengikut proses dan peruntukan undang-undang sedia ada, dan saya amat bersyukur. Saya mengucapkan terima kasih kepada rakan dan keluarga yang banyak memberikan sokongan, merekalah sumber kekuatan utama saya,” katanya. – AlHijrah Online


ARAK TIMAH BAKAL DISIASAT PIHAK BERKUASA

KUALA LUMPUR: Pelancaran serta pembuatan arak buatan Malaysia yang dikenali sebagai Arak Timah baru-baru ini mendapat pelbagai kecaman terutamanya dalam kalangan umat Islam di mana mereka mempertikai penggunaan nama timah yang berbunyi seakan-akan nama orang melayu.

Rata-rata netizen meluahkan rasa bimbang dengan pengeluaran arak tersebut yang mungkin mengelirukan anak remaja Islam.

Jenama tersebut telah dilancarkan pada 7 Oktober lepas dan disiarkan secara langsung menerusi Facebook.

Sehubungan dengan itu, Menteri di Jabatan Perdana Menteri (Hal Ehwal Agama), Senator Idris Ahmad berkata pihaknya sudah berhubung dengan Kementerian Perdagangan Dalam Negeri Dan Hal Ehwal Pengguna (KPDNHEP) serta Kementerian Dalam Negeri (KDN) untuk menjalankan siasatan lanjut dalam masa terdekat.

“Kita akan siasat apa yang berlaku. Yang pasti bab arak ni memang kita konsisten dan tidak bersetuju,” katanya.

Meskipun Arak Timah tersebut telah memenangi pingat emas untuk Wiski Malaysia Terbaik dalam Pertandingan Wiski Antarabangsa, namun netizen menyifatkannya sebagai satu kebanggaan negara yang memalukan. – AlHijrah Online


POKOK IKONIK DI BANDAR HILIR TUMBANG

MELAKA: Pokok ikonik berusia 127 tahun di kawasan Bangunan Stadthuys atau ‘bangunan merah’ di Bandar Hilir, Melaka tumbang hari ini.

Pokok jenis Batai Laut berusia 127 tahun yang ditanam pada 1894 itu tumbang kira-kira pukul 6.30 pagi tadi.

Akarnya yang reput dipercayai punca pokok yang ditanam sejak zaman penjajahan British itu tumbang.

Menurut laporan media, Pengarah Jabatan Landskap Majlis Bandaraya Melaka Bersejarah (MBMB), Moahzam Shaari berkata pihaknya akan melakukan penanaman semula pokok baharu di kawasan itu untuk menjaga imej lokasi Tapak Warisan Dunia Pertubuhan Pendidikan, Kebudayaan dan Saintifik Pertubuhan Bangsa-Bangsa Bersatu (UNESCO).

“Kita akan menanam semula pokok baharu dalam masa terdekat, namun untuk mendapatkan pokok yang mampu bertahan lama seperti ini memang sangat susah.

“Apapun, kita akan cuba memikirkan spesies pokok lain yang sesuai ditanam di kawasan ini bagi menggantikan pokok yang sudah berusia lebih 120 tahun ini,” katanya memetik laporan Kosmo. — AlHijrah Online


HANYA INDIVIDU DALAM SENARAI KHAS DIBENAR GUNA POLIS PENGIRING

KUALA LUMPUR: Hanya individu dalam senarai khas dibenarkan menggunakan khidmat polis pengiring dan perlu mendapat kebenaraan Ketua Polis Negara kata Menteri Dalam Negeri Datuk Seri Hamzah Zainudin.

“Sebenarnya kami tidak membenarkan sesiapa yang tiada dalam senarai itu (guna khidmat polis pengiring) mendapat kemudahan sedemikian. Jadi kalau ada kesalahan yang dilakukan oleh anggota, kami akan ambil tindakan,” katanya.

Beliau berkata demikian kepada pemberita ketika diminta mengulas mengenai isu anak Ahli Parlimen didakwa menggunakan khidmat polis pengiring selepas menghadiri Majlis Hari Raya Aidilfitri PDRM Tahun 2022 di Pusat Latihan Polis Kuala Lumpur, di sini, hari ini.

Hamzah berkata polis telah menjalankan siasatan dalaman secara terperinci dan hasil siasatan akan diumumkan dalam tempoh terdekat.

“Orang yang menerima (khidmat polis iring) ini kalau ada melakukan mana-mana kesalahan kerana langgar apa sahaja undang-undang, kami akan ambil tindakan. Kami akan lakukan siasatan sebelum mendapatkan kepastian apa yang berlaku sebenarnya,” katanya.

Mengulas sama ada isu khidmat polis iring ini mempunyai prosedur operasi standard (SOP) baharu, beliau berkata tiada sebarang SOP baharu dan perkara itu telah dijawab dalam Parlimen dan ia hanyalah masalah individu melakukan kesalahan menggunakan sesuatu (perkhidmatan) yang tidak sepatutnya digunakan.

Pada 8 Mei lepas, polis kontinjen Pulau Pinang membuka kertas siasatan tatatertib terhadap dua anggota polis trafik berhubung kejadian mengiringi kenderaan awam.

Menerusi klip video berkenaan, kedua-dua anggota polis itu sedang mengiringi kenderaan yang didakwa dipandu oleh seorang anak Ahli Parlimen.

Paparan video berkenaan mendapat kecaman masyarakat yang tidak berpuas hati dengan individu terlibat menggunakan khidmat anggota polis trafik bagi meredah kesesakan jalan raya di Pulau Pinang.

Sementara itu, mengulas mengenai isu tular di media sosial mengenai Jabatan Pencegahan Jenayah dan Keselamatan Komuniti Bukit Aman yang didakwa akan dibubarkan, beliau enggan mengulas isu berkenaan.

Turut hadir Ketua Setiausaha Negara Tan Sri Mohd Zuki Ali, Ketua Polis Negara Tan Sri Acryl Sani Abdullah Sani dan Panglima Tentera Udara Jen Datuk Seri Mohd Asghar Khan Goriman Khan. – AlHijrah Online


STADIUM: KBS AKAN PASTIKAN KONSERT, AKSI HARIMAU MALAYA BERJALAN DENGAN BAIK

KUALA LUMPUR: Kementerian Belia dan Sukan (KBS) akan memastikan penganjuran konsert kumpulan muzik Coldplay dan aksi Harimau Malaya bagi kelayakan Piala Asia dan Piala Dunia di Stadium Nasional Bukit Jalil November ini berjalan dengan baik.

Menterinya Hannah Yeoh berkata, beliau sudah berbincang dengan Presiden Persatuan Bolasepak Malaysia (FAM) Datuk Hamidin Mohd Amin berhubung penggunaan stadium itu menjelang kelayakan Piala Dunia 2026, Piala Asia 2027 dan konsert kumpulan muzik dari United Kingdom itu pada bulan yang sama.

“Isu stadium selalu kita akan imbangkan antara sukan bola sepak dan konsert, kita telah bincang beberapa pilihan tapi saya tak nak umum pilihan ini dulu.

“Kita akan tunggu undi (kelayakan Piala Asia 2027) yang Datuk Hamidin akan dapat bulan Julai nanti,” katanya kepada pemberita selepas sidang media Rangkuman Prestasi Kontinjen Malaysia di Sukan SEA Kemboja 2023, di sini hari ini.

Semalam, Hamidin menerusi kenyataan menjelaskan bahawa insiden tarikh konsert dan aksi Harimau Malaya yang bertindih tidak boleh berlaku kerana FAM telah membuat tempahan awal kepada Perbadanan Stadium Malaysia (PSM) mengikut tarikh perlawanan skuad kebangsaan yang dijadual dalam kalendar Persekutuan Bola Sepak Antarabangsa  (FIFA).

Tarikh kelayakan Piala Dunia 2026, Piala Asia 2027 dan konsert itu masing-masing dijangka berlangsung pada 16, 21 dan 22 November depan.

Isu sama pernah berlaku pada Januari lalu apabila penyokong bola sepak tanah air berang selepas 21,000 tempat duduk bagi aksi separuh akhir pertama Piala AFF 2022 di stadium itu terpaksa dikosongkan bagi memberi laluan kepada pembinaan pentas konsert penyanyi terkemuka dari Taiwan, Jay Chou.–AlHijrah Online


KUTIPAN TOL DI LEBUH RAYA DASH BERMULA 1 DIS

KUALA LUMPUR: Pengguna Lebuhraya Bertingkat Damansara-Shah Alam (DASH) akan dikenakan bayaran tol bermula pada 12.01 tengah malam, 1 Disember (Khamis).

DASH dalam kenyataan hari ini berkata kadar tol sama dikenakan kepada pengguna yang melalui tiga plaza tol lebuh raya DASH iaitu Plaza Tol Denai Alam, Plaza Tol RRIM (Kwasa Damansara) dan Plaza Tol Kota Damansara mengikut kelas kenderaan.

“Kadar tol bagi kenderaan jenis kereta ialah RM2.30, lori RM4.60, treler RM6.90, teksi RM1.20 dan bas RM2.30.

“Kutipan tol akan dilaksanakan secara elektronik sepenuhnya menggunakan kad Touch ‘N Go, SmartTAG dan RFID,” katanya.

Lebuh raya DASH ialah satu daripada enam lebuh raya kendalian Projek Lintasan Kota Holdings Sdn Bhd (Prolintas), pengendali lebuh raya terbesar di Lembah Klang.

Pada majlis perasmian pembukaan lebuh raya DASH pada 13 Okt lepas, kerajaan mengumumkan lebuh raya sepanjang 20.1 kilometer itu dibuka kepada pengguna secara percuma bermula 14 Okt sehingga 30 Nov.-AlHijrah Online


BAPA LUMPUH SEBELUM SPM TIDAK HALANG AHMAD NABIL JADI PELAJAR TERBAIK

KOTA KINABALU: Dugaan dihadapi Ahmad Nabil Abidin apabila bapanya Abidin Ali Hasan, 53, lumpuh separuh badan akibat serangan angin ahmar dua bulan sebelum Sijil Pelajaran Malaysia (SPM), tidak menghalang dirinya untuk cemerlang dalam peperiksaan itu.

Ahmad Nabil muncul pelajar terbaik SPM 2021 seluruh Sabah Kategori A dengan mendapat 9A+, 2A dan 1A- hadir ke sekolah bersama ibu dan ayahnya berkerusi roda tidak dapat menahan air mata sebaik sahaja menerima keputusan peperiksaan daripada Timbalan Menteri Pendidikan II Datuk Mohamad Alamin.

Ditemui pemberita pada Majlis Pengumuman Keputusan SPM 2021 Sabah di sini hari ini, Ahmad Nabil, 18, yang bersekolah di Sekolah Menengah Kebangsaan (SMK) Agama Kota Kinabalu berkata walaupun sedih kerana bapanya sakit, ia tidak melemahkan semangat beliau untuk terus belajar.

“Saya tidak pernah menganggap masalah yang dihadapi bapa menjadi beban…namun ia terus membakar semangat saya untuk berjaya sehingga mencapai cita-cita ingin menjadi seorang doktor.

“Saya mahu jadi doktor kerana ingin bantu menyembuhkan penyakit bapa dan saya juga mahu membantu semua pesakit yang ada,” katanya yang kelihatan tidak dapat menahan sebak ketika ditemui pemberita.

Turut hadir Pengarah Jabatan Pendidikan Sabah Tah Nia Jaman.

Ditanya mengenai rahsia kejayaannya, Ahmad Nabil yang berasal dari Kampung Pimping, Membakut berkata beliau hanya belajar seperti biasa bersama rakan-rakannya.

“Sebenarnya tiada rahsia kejayaan…saya cuma belajar seperti biasa dan yang paling penting saya sentiasa berdoa untuk meminta restu daripada ibu bapa saya.

“Saya tidak menyangka menjadi pelajar terbaik kerana ramai lagi rakan-rakan saya yang lain cukup berpotensi…namun saya bersyukur atas kejayaan ini,” katanya.

Pada masa yang sama, beliau yang merupakan satu-satunya pelajar cemerlang kategori A di Sabah akan memohon biasiswa daripada mana-mana pihak termasuk Jabatan Perkhidmatan Awam (JPA) untuk ke universiti serta menanam impian ingin melanjutkan pelajaran ke luar negara.–AlHijrah Online


KANAK-KANAK DUA TAHUN ANTARA TIGA SEKELUARGA MAUT DALAM KEMALANGAN

TANGKAK: Kanak-kanak lelaki berusia dua tahun antara tiga sekeluarga yang maut dalam kemalangan melibatkan tiga kereta di Kilometer 44.5 Jalan Muar-Segamat, dekat sini, petang semalam.

Ketua Polis Daerah Tangkak Supt Mohd Fadhil Minhat berkata pihaknya menerima panggilan kecemasan kejadian melibatkan dua kereta Perodua Myvi berwarna hitam dan kelabu serta sebuah kereta Mazda itu pada 3.50 petang.

Beliau berkata Aarish Ammar Harunarashid, meninggal dunia di Hospital Tangkak manakala ibunya, Nor Haliza Hamzah, 36, dan neneknya Siti Fatimah Ladri, 71, maut di tempat kejadian.

Bapa kanak-kanak itu, Harunarashid Ghazali, 34, cedera ringan dan dirawat di hospital sama.

“Kemalangan dipercayai berlaku apabila Perodua Myvi berwarna hitam dinaiki keempat-empat mangsa dari arah Tangkak menghala ke Segamat, dilanggar Perodua Myvi warna kelabu (arah bertentangan) yang mahu memotong sebuah kenderaan lain di hadapan, sebelum terbabas lalu masuk ke gaung.

“Kereta dinaiki empat sekeluarga itu kemudian dipercayai berpusing dan masuk ke laluan bertentangan sebelum bertembung dengan kereta Mazda yang cuba mengelak namun terlanggar bahagian belakang kereta mereka,” katanya yang dihubungi Bernama hari ini.

Bagaimanapun, pemandu dan penumpang kereta Myvi kelabu serta pemandu Mazda dilaporkan selamat.

Proses bedah siasat jenazah ketiga-tiga mangsa dilakukan di Hospital Tangkak dan kes disiasat lanjut mengikut Seksyen 41 (1) Akta Pengangkutan Jalan 1987.

Dalam kenyataan berasingan, Komander Operasi Pegawai Bomba Kanan II K. Kumar berkata pasukan bomba menggunakan peralatan khas untuk mengeluarkan Siti Fatimah yang tersepit di dalam kereta manakala Nor Haliza dikeluarkan oleh orang awam sebelum kedua-duanya disahkan meninggal dunia di tempat kejadian oleh pihak Kementerian Kesihatan.

Beliau berkata operasi menyelamat yang melibatkan 15 anggota berserta dua jentera ‘Fire Rescue Tender’ (FRT) dan sebuah jentera Perkhidmatan Penyelamatan dan Perawatan Kecemasan (EMRS) tamat sepenuhnya kira-kira 4.40 petang. – AlHijrah Online


GURU BESAR DIDAKWA PECAH AMANAH WANG SEWAAN MESIN LAYAN DIRI

SHAH ALAM: Seorang guru besar mengaku tidak bersalah di Mahkamah Sesyen di sini hari ini atas tujuh pertuduhan pecah amanah wang sewaan mesin layan diri berjumlah RM3,600 di sebuah sekolah di Klang dekat sini antara 2017 dan 2019.

Bagi kesemua pertuduhan, Roslan Zakaria, 48, melakukan perbuatan itu dengan tidak mengkreditkan wang tersebut ke dalam akaun Kumpulan Sumbangan Wang Awam (SUWA) dan menggunakan wang berkenaan untuk diri sendiri di cawangan Maybank Islamic Bhd Bandar Baru Sungai Buloh, antara 9 Mac 2017 dan 10 Feb 2019.

Roslan didakwa mengikut Seksyen 409 Kanun Keseksaan yang memperuntukkan hukuman penjara minimum dua tahun dan maksimum 20 tahun dan dengan sebat dan boleh juga dikenakan denda, jika sabit kesalahan.

Terdahulu, Timbalan Pendakwa Raya Suruhanjaya Pencegahan Rasuah Malaysia (SPRM) Irna Julieza Maaras menawarkan jaminan RM20,000 dengan seorang penjamin untuk kesemua pertuduhan dengan syarat tambahan tertuduh perlu menyerahkan pasport kepada mahkamah serta melaporkan diri di pejabat SPRM setiap bulan.

Bagaimanapun, Roslan yang tidak diwakili peguam merayu dikenakan jaminan yang rendah dengan alasan tertuduh menanggung isteri serta tiga anak yang masih bersekolah.

Hakim Rozilah Salleh kemudian membenarkan tertuduh diikat jamin RM10,000 dengan seorang penjamin bagi ketujuh-tujuh pertuduhan dengan syarat tambahan perlu menyerahkan pasport kepada mahkamah dan melaporkan diri di pejabat SPRM berdekatan pada setiap bulan.

Mahkamah juga menetapkan 5 Julai depan untuk sebutan semula kes dan serahan dokumen.–AlHijrah Online


POLIS SIASAT AKSI TIDAK SENONOH DI SURAU

BANTING: Polis sedang menyiasat video tular memaparkan dua lelaki tempatan melakukan perkara tidak senonoh di dalam surau di kawasan Banting.

Ketua Polis Daerah Kuala Langat Supt Ahmad Ridhwan Mohd Nor @ Saleh berkata, pihaknya semalam menerima satu laporan daripada seorang lelaki warga tempatan berumur 54 tahun yang juga merupakan bilal di surau berkenaan berhubung rakaman CCTV tersebut.

“Pihak polis sedang menjalankan siasatan bagi mengesan pelaku dalam rakaman tersebut.

“Kes disiasat di bawah Seksyen 377D Kanun Keseksaan iaitu melakukan perbuatan kelucahan melampau di tempat awam yang memperuntukkan penjara selama tempoh sehingga dua tahun,” katanya dalam satu kenyataan, hari ini.

Dalam pada itu, polis memohon kerjasama orang ramai yang mempunyai sebarang maklumat mengenai pelaku dalam kejadian tersebut untuk tampil membantu siasatan dengan berhubung Pegawai Penyiasat Insp Norhidayah Mohd di talian 017-4055363/ 03-31872222.—AlHijrah Online


RAMADAN: RAPATKAN SAF, TEGUHKAN KEMBALI SILATURAHIM UMAT ISLAM

KUALA LUMPUR: Ramadan tiba lagi. Bulan penuh barakah yang ditunggu-tunggu oleh umat Islam bagi memburu pahala berganda menerusi ibadah dan amal kebajikan yang mereka lakukan.

Justeru, selain menunaikan Rukun Islam ketiga – berpuasa pada bulan Ramadan – rata-rata umat Islam menghabiskan bulan mulia ini dengan beribadat dan melakukan amal kebajikan sebanyak mungkin, mengharapkan keredaan dan ganjaran daripada Yang Maha Esa.

Bagi umat Islam di negara ini, ketibaan Ramadan 2022 amat ditunggu-tunggu bagi mengubat rindu beribadat secara berjemaah di masjid dan surau, selepas dua tahun berturut-turut bulan mulia itu diraikan dalam keterbatasan Perintah Kawalan Pergerakan dek penularan COVID-19.

Pengumuman Perdana Menteri Datuk Seri Ismail Sabri Yaakob pada 8 Mac lepas tentang negara memasuki Fasa Peralihan ke Endemik antara lain menyaksikan hampir keseluruhan sekatan yang dikenakan sebelum ini termasuk berkaitan aktiviti mengimarahkan masjid dan surau, ditarik balik bermula 1 April lalu.

BERSYUKUR

Menyentuh persiapan menyambut Ramadan kali ini, pendakwah bebas Asni Abu Mansor berkata umat Islam harus bersyukur dan memanfaatkan sepenuhnya “kebebasan” mengimarahkan masjid dan surau yang diberikan itu.

“Alhamdulillah, (kita) dibenarkan ke masjid seperti biasa. Ini satu manfaat besar kepada kita semua kerana sudah boleh beramai-ramai di masjid pada Ramadan ini. Tiada lagi penjarakan fizikal, bermakna peluang untuk kita eratkan silaturahim,” katanya kepada Bernama.

Beliau turut mengajak umat Islam memenuhi bulan Ramadan kali ini dengan lafaz kesyukuran kerana terselamat ketika mengharungi ujian COVID-19.

“Syukuri nikmat Allah ini kerana kita diberi kesempatan untuk bertemu lagi dengan Ramadan 2022 ini. Ada yang sudah ‘pergi’ disebabkan COVID-19, dan Ramadan 2021 adalah yang terakhir buat mereka. Justeru, kita yang masih diberi peluang untuk menunaikan ibadah puasa dan solat sunat tarawih, bersyukurlah.

“Sentiasa sematkan perasaan bersyukur kerana ini melatih kita menjadi orang yang bahagia. Kita bukan tidak bahagia sebenarnya tetapi kita yang kurang bersyukur,” jelas beliau.

PELUANG IMARAHKAN MASJID, SURAU

Sementara itu, pendakwah selebriti Dr Taha Mohd Omar pula mengajak umat Islam menghidupkan masjid dan surau termasuk di tempat kerja dengan bacaan ayat-ayat suci al-Quran menerusi kegiatan tadarus.

“Adakan juga majlis berbuka puasa dan tazkirah serta solat fardu maghrib, isyak dan sunat tarawih kerana sejak 2020 hingga sekarang (Mac 2022), (kita)  tidak dapat ke masjid secara beramai-ramai,” katanya yang juga Pengarah Codam Education & Consultancy Centre.

Beliau turut mengajak umat Islam memperbanyak solat sunat hajat sepanjang Ramadan ini, memohon secara lebih khusus kepada Yang Maha Berkuasa agar mempermudah penemuan penawar COVID-19, sekali gus “membebaskan” dunia daripada cengkaman jangkitan maut itu.

“Jadi bila kita menghidupkan rumah Allah bersempena bulan mulia ini, maka rahmat Allah SWT akan turun. Apatah lagi jika kita menjalankan majlis seperti solat sunat hajat dan meminta doa dengan lebih khusus untuk Allah menghilangkan langsung penyakit COVID-19 ini, lantaran itu kehidupan kita akan lebih stabil, ekonomi stabil dan ukhuwah di masjid serta kejiranan juga akan lebih baik,” katanya.

Pendakwah itu juga menyarankan penyediaan jadual untuk seisi keluarga bersama-sama memuliakan bulan Ramadan ini dengan amal ibadah seperti jadual membaca al-Quran, berzikir dan berselawat setiap hari.

Letakkan sasaran untuk melakukan ibadah dan amal kebajikan lebih banyak berbanding tahun-tahun sebelum ini, katanya.

HIKMAH RAPATKAN SAF

Selain itu, Naib Juara program Mimbar Pencetus Ummah 2015 musim ketiga itu juga berkata terdapat pelbagai hikmah di sebalik gesaan “merapatkan saf” yang sering diucapkan oleh imam sebelum solat berjemaah namun tidak dapat dilakukan sejak dua tahun lepas.

“Terdapat sepotong hadis yang mana Nabi Muhammad SAW ada menyebut ‘Luruskanlah saf kalian, aku melihat kalian dari belakangku, lantas salah seorang daripada kamu mendekatkan bahunya pada rakannya, lalu kakinya didekatkan pada kaki rakannya.’

“Di sini dapat kita lihat bahawa Nabi Muhammad SAW bukan saja menegaskan untuk (kita) meluruskan saf tetapi juga merapatkan saf hingga bahu menyentuh bahu orang sebelah kita dan kaki menyentuh kaki orang sebelah kita,” katanya.

Jelasnya, makna yang boleh dihayati menerusi perbuatan rapatkan saf itu adalah kesatuan hati.

“Apabila badan kita rapat, saf kita lurus, ini menunjukkan hubungan kita rapat dan hati kita lurus (jujur). Justeru, rebutlah peluang kebenaran ‘merapatkan saf’ ini, antaranya mengenali rakan jemaah di sebelah yang mungkin kita tidak kenali sebelum ini,” katanya.

Tambah beliau, saf yang rapat ketika solat berjemaah juga dapat menghindarkan diri seseorang jemaah daripada gangguan syaitan ketika bersolat, sekali gus menyumbang kepada kesempurnaan ibadat itu.

Susulan kelonggaran sekatan itu, pihak berkuasa agama hampir di seluruh negara membenarkan pelaksanaan solat berjemaah, solat sunat tarawih hingga 20 rakaat, majlis berbuka puasa, bermoreh atau jamuan ringan selepas tarawih serta bersahur di masjid dan surau.

Aktiviti tadarus, kuliah agama juga dibenarkan dengan hampir semua negeri menetapkan syarat yang sama iaitu  jemaah membawa sejadah sendiri selain lengkap vaksinasi COVID-19.

KEKAL JAGA SOP

Sementara itu, Taha turut mengingatkan masyarakat agar tidak alpa dengan “kebebasan” yang diberikan kali ini.

“Janganlah kita berkumpul dalam jangka masa yang terlalu panjang dalam satu majlis, dibimbangi ada kebarangkalian untuk virus atau selesema daripada orang-orang  yang kita tidak tahu boleh menjangkiti ahli keluarga kita,” katanya.

Kelonggaran sekatan itu juga menyaksikan kebenaran pengoperasian bazar Ramadan.

Justeru, masyarakat diingatkan agar tidak lalai dengan prosedur operasi standard (SOP) pemakaian pelitup muka yang masih berkuat kuasa di tempat tumpuan awam.

Peniaga juga diharap tidak mengambil kesempatan dengan meletakkan harga “kayangan” selain memastikan kualiti juadah yang dijual terjamin.–AlHijrah Online


JEPUN ISYTIHAR DARURAT DI TUJUH BANDAR

ANKARA: Jepun hari ini mengisytiharkan darurat di sekurang-kurangnya tujuh bandar, pertama kali dalam sejarah negara matahari terbit itu, bagi mengekang penularan wabak koronavirus.

Pengumuman darurat selama sebulan yang dibuat Perdana Menteri Shinzo Abe itu akan berkuatkuasa di Tokyo, Osaka dan lima bandar lain, sehingga 6 Mei depan, demikian menurut agensi berita Kyodo.

“Saya membuat keputusan untuk mengisytiharkan darurat selepas kita memasuki fasa di mana penularan wabak semakin cepat dan meluas di seluruh negara serta ia akan mengancam nyawa rakyat dan ekonomi,” kata Abe dalam laporan Kyodo dipetik agensi berita Anadolu.

Jepun merekodkan lebih 3,900 kes dengan 92 kematian.

Pengisytiharan itu akan memberi kuasa kepada gabenor setempat untuk menguatkuasakan langkah pencegahan lebih tegas, meminta penduduk supaya duduk di rumah dan mengehadkan operasi sekolah dan fasiliti lain. – Terjemahan AlHijrah Online


RAKAMAN VIDEO SITI BAINUN LAYAN SAKSI DIDAKWA SEPERTI ‘HAMBA ABDI’ DITAYANG DI MAHKAMAH

KUALA LUMPUR: Mahkamah Sesyen di sini hari ini ditunjukkan beberapa rakaman video yang memaparkan layanan pengasas Rumah Bonda, Siti Bainun Ahd Razali terhadap penghuninya yang didakwa layanan seperti ‘hamba abdi’.

Antara rakaman tersebut adalah sambutan hari lahir Yasmin Nahar Mahmood, 19, yang ketika itu penghuni di rumah tersebut, video Yasmin bercuti bersama Siti Bainun di sebuah hotel dan sambutan Hari Raya.

Pada prosiding terdahulu, Yasmin, saksi pendakwaan kelima, berkata dia telah dilayan seperti hamba abdi oleh Siti Bainun ketika menetap di rumah perlindungan itu.

Menjawab pertanyaan peguam Nur A’minahtul Mardiah Md Nor yang merujuk video tersebut, adakah ia dikatakan layanan hamba abdi yang diberikan Siti Bainun dan Yasmin menjawab: Ya.

Saksi tersebut berkata demikian ketika disoal balas peguam mewakili Siti Bainun yang didakwa mengabai dan menganiaya remaja perempuan Sindrom Down yang dikenali sebagai Bella berusia 13 tahun.

Merujuk kepada rakaman video sewaktu sambutan Hari Raya pada 22 Mei 2021, saksi itu berkata Bella yang paling lama memeluk Siti Bainun.

Nur A’minahtul Mardiah: Bella peluk pendera dia paling lama dan kuat.

Yasmin: Ya.

Nur A’minahtul Mardiah: Jadi Bella tak takutlah kepada penderanya?

Yasmin: Ya.

Pada prosiding hari ini juga, pihak pembelaan menyenaraikan 10 keterangan Yasmin yang dikatakan penipuan semata-mata.

Antara keterangan itu adalah mengenai keadaan Bella yang dikatakan asyik terjatuh apabila berjalan kerana kakinya lemah selepas sering didera (rakaman video menunjukkan Bella mampu berjalan seperti biasa) dan dipukul dengan penyangkut baju sehingga patah (Yasmin berada di Rumah Perlindungan Jitra, Kedah ketika kejadian kononnya berlaku).

Yasmin bagaimanapun menafikan bahawa keterangan yang diberikan adalah palsu.

Terdahulu kepada soalan peguam  Asiah Abdul Jalil, Yasmin berkata Siti Bainun telah mengarahkannya menyapu ubat pada luka di tubuh Bella dan ubat itu dibeli sendiri oleh tertuduh.

Saksi itu bersetuju dengan gambar ubat yang digunakan pada Bella antaranya pelembab aloe vera, ubat kuning, penyembur luka, cecair pembasmi kuman dan pembalut luka.

Siti Bainun, 30, menghadapi dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia dituduh melakukan perbuatan itu di sebuah kondominium di Wangsa Maju di sini antara Februari dan Jun 2021. Pertuduhan mengikut Seksyen 31(1)(a) Akta Kanak-Kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam Sanusi bersambung Rabu depan. —AlHijrah Online


CUBAAN LELAKI RAGUT RANTAI WARGA EMAS GAGAL

GOMBAK: Polis sedang mengesan lelaki yang melakukan cubaan meragut rantai leher lelaki warga emas dengan menaiki motosikal, di laluan masuk ke Pangsapuri Angsana, Taman Raintree, Batu Caves, Selangor.

Ketua Polis Daerah Gombak ACP Zainal Mohamed Mohamed berkata, pihaknya mengesan video berhubung kejadian yang tular di media sosial, hari ini.

Katanya hasil siasatan mendapati kejadian tersebut berlaku pada 3 Ogos kira-kira jam 12.08 tengahari.

“Semasa pengadu yang berusia 71 tahun itu sedang menaiki motosikal tiba di lokasi kejadian, dia telah ditahan oleh suspek yang bangsanya tidak dikenal pasti dengan menaiki motosikal jenis Yamaha 135 LC.

“Suspek telah berpura-pura bertanya kepada pengadu, dan semasa berbual suspek menarik rantai emas milik pengadu tetapi tidak berjaya dan terus melarikan diri,” katanya dalam satu kenyataan hari ini.

Zainal berkata kes disiasat di bawah Seksyen 393 Kanun Keseksaan dan usaha mengesan suspek masih diteruskan.

“Orang ramai mempunyai maklumat berhubung kejadian diminta tampil untuk membantu siasatan dan boleh hubungi mana-mana balai polis berhampiran atau hubungi pegawai Inspektor Nor Adiba Mohamad Nordin menerusia talian 03-6126222 atau 012-8819215,” katanya.—AlHijrah Online